राज्यसभा में सदन के नेता बनावल गइलन पीयूष गोयल – टटका खबर\nखेल देश-दुनिया रोजी-रोजगार\nJul 15, 2021 ओबीसी आरक्षण, खिलाड़ियन के नौकरी, नरेन्द्र मोदी, पीयूष गोयल, मानसून सत्र, राहुल गाँधी, रुद्राक्ष कन्वेंशन सेटर, वाराणसी, शेयर बाजार\n(टटका खबर, बियफे, आषाढ़ अँजोरिया षष्ठी, 2078 विक्रमी)\nराज्यसभा में सदन के उपनेता के जिम्मेदारी सम्हार रहल केंद्रीय मंत्री पीयूष गोयल के प्रोमोशन क के उनुका के राज्यसभा में नेता सदन नियुक्त क दीहल गइल बा. थावर चंद गहलोत के कर्नाटक के राज्यपाल बन गइला का बाद से ई पद हो गइल रहुवे. राज्यसभा में भाजपा के बहुमत अबहियों नइखे बन सकल आ एह हालात में बहुते सलीका से आपन काम करे के पड़ेला सदन के नेता के. एह नियुक्ति से भाजपा में पीयूष गोयल के रुतबा बढ़ल बा. साल 1984 से भाजपा का साथे रहल गोयल साल 2010 से राज्यसभा के सदस्य बाड़ें. उनुका लगे वाणिज्य एवं उद्योग, खाद्य एवं उपभोक्ता मामला अउर कपड़ा समेत अनेक मंत्रालयन के प्रभार बावे.\nओबीसी आरक्षण का बारे में राज्यन के लगे पहिले मौजूद रहल अधिकार वापिस करे का तइयारी में लागल बिया केन्द्र सरकार. राज्यन के ऊ अघिकार फेरू मिल जाई जवना से ऊ तय कर सकीहें कि कवन जाति पिछड़ा वर्ग में शामिल होखे वाला बा. एह विधेयक के संसद के एही सत्र में ले आवे के तइयारी हो गइल बा. पहिलहूं ई सरकार सुप्रीम कोर्ट के एसएसटी एक्ट पर दीहल फैसला संसद का जरिए बदल चुकल बिया.\nप्रधानमंत्री नरेंद्र मोदी के संसदीय क्षेत्र वाराणसी में जापान का सहयोग से बनल रुद्राक्ष कन्वेंशन सेंटर के लोकार्पण करे स्वयं प्रधानमंत्री मोदी काशी आवे वाला बाड़न आजु. एकरा साथही करीब 745 करोड़ के अउरियो परियोजना के लोकार्पण करिर्हें पीएम. आ पेट्रोकेमिकल्स इंजीनियरिंग एंड प्रौद्योगिकी संस्थान समेत 206 नया परियोजना के शुरुआतो करइहें. आजु काशी में उनुकर एगो जनसभो होखे वाला बा आ एक तरह से ओकरा साथही भाजपा के विधानसभा चुनाव के प्रचारो शुरु हो जाई.\nअपना सुभाव आ आदत का अनुरुपे एक बेर फेरु राहुल गांधी संसद के डिफेंस कमिटी के बइठक से वॉकआउट क गइलन. कहल जात बा कि ऊ छिरियाइल रहलन कि पहिले चीन का साथे विवाद का बारे में बतियावल जाव. चीन के दलाली करे वाला समझौता से बन्हाइल राहुल जानत चाहत बाड़ें कि सरकार चीन से निपटे के का का आ कइसन तइयारी क के रखले बिया. एह जानकारी के उजागर हो गइला से चीन के ओकर सामरिक रणनीति बनावे में सुभीता हो जाई.\n19 जुलाई से शुरु होखे जा रहल संसद के मानसून सत्र में बवाल करे वाला कवनो बड़हन मुद्दा बाँव ना जाए देबे का इरादा से आपन रणनीति बनावे ला कांग्रेस के संसद रणनीति समूह के बइठक काल्हु वीडियो कॉन्फ्रेंसिंग क के कइल गइल. तय भइल बा कि 23 राज्यन में पार्टी के बड़का नेता 15 जुलाई ले रोज प्रेस कांफ्रेंस क के मोदी सरकार का खिलाफ माहौल बनावे के काम करीहें.\nकेन्द्र सरकार कोरोना महामारी का चलते केन्द्रीय कर्मचारियन के महंगाई भत्ता पर लगावल रोक हटा लिहले बिया. अब पहिला जुलाई से मँहगाई भत्ता मिलल शुरु हो जाई. साथही सरकार महँगाई भत्ता के मौजूदा दर 11 फीसदी से बढ़ा के 28 फीसदी क दिहले बिया, बाकिर कर्मचारियन के सपना एह चलते टूटे वाला बा कि बकाया महँगाई भत्ता ओह लोग के नइखे मिले वाला. सरकार के एह फैसला का खिलाफ विपक्षी गोलन के आ कर्मचारी संगठनन के आन्दोलन होखहीं के बा जवना से निपटल कई राज्यन में होखे वाला चुनाव का चलते सरकार खातिर मुश्किल रही.\nदुनिया भर से मिलल संकेत अपनो देश के निवेशकन के उछाह में ले आइल आ सेंसेक्स आ निफ्यी दुनु बढ़त का साथे बन्द भइली स. आजु निफ्टी में वायदा बाजार के साप्ताहिक निपटान के दिन ह आ दुनिया के बाजारन से कवनो एकतरफा संकेत नइखे मिलल. एहसे ऊँट कवना करवट बइठी केहू ना बता सके. हँ पुटकॉल अनुपात बढ़त रहे के संकेत जरुर देत बा.\nसेना में अउरी 147 गो महिला अधिकारियन के स्थायी कमीशन मिल गइला का बाद से सेना में स्थायी कमीशन पावे वाली महिला अधिकारियन के गिनिती बढिके 424 हो गइल बा.\nभारतीय ओलंपिक संघ के कोषाध्यक्ष आ यूपी ओलंपिक एसोसियेशन के महासचिव आनंदेश्वर पांडेय के कहना बा कि प्रधानमंत्री आ उत्तर प्रदेश के मुख्यमंत्री खिलाड़ियन के हौसला बढ़ावत बाड़ें एह पर खुशी बा बाकिर सबले अधिका जरुरत बा कि खिलाड़ियन के नौकरी मिले. अबहीं खिलाड़ियन ला आरक्षीत हजारों पद खाली पड़ल बा आ प्रदेश सरकार के चाहीं जल्दी से जल्दी एह पदन पर खिलाड़ियन के बहाली कइल जाव.


एह महीना से बंद हो जाई एलआईसी के पुरान पालिसी – टटका खबर\nएह महीना से बंद हो जाई एलआईसी के पुरान पालिसी\nजीवन बीमा निगमो अब अपना पालिसियन पर सेवा कर लिहल शुरू कर दी. पहिले बीमा निगम ई खरचा खुद उठावत रहुवे जवना पर निजी बीमा कंपनियन के ओरहन रहे कि एहसे ओह लोग के नुकसान होखत बा. एहसे अबहीं चलावल जात सगरी पालिसी बंद कर के पहिला अक्टूबर से जीवन बीमा निगम नया पालिसी ले आई. जवना पर सेवा कर लागल करी.\nहालांकि अबहीं जे लोग पालिसी ले चुकल बा ओह लोग के पालिसियन पर कवनो असर नइखे पड़े वाला. ओह लोग के पालिसी बदस्तुर चलत रही आ ओह पर सेवोकर देबे के जरूरत ना पड़ी. लोग में मतिभ्रम हो गइल बा कि ओह लोग के लिहल पालिसियो बंद कर दिहल जाई. एहसे बीमा निगम एह बाबत सफाई दिहले बा.\nTags: बीमा पालिसी, सेवा कर


29 मई के बिहार में रिलीज होखी लागी नहीं छूटे रामा – Anjoria\n29 मई के बिहार में रिलीज होखी लागी नहीं छूटे रामा\nमई 28, 2015 काव्या, पवन सिंह, लागी नहीं छूटे रामा\nभोजपुरी के बड़का स्टार पवन सिंह, काव्या, आ कुनाल सिंह के मुख्य भूमिका वाली फिलिम “लागी नहीं छूटे रामा” बिहार में 29 मई से रिलीज होखे जात बा. क्राउन फिल्म्स अउर जगदीश शर्मा प्रोडक्शन के बैनर में बनल एह फिलिम के निर्देशक हउवें जगदीश शर्मा आ प्रस्तुत करे वाला हउवें आशु निहलानी और राज लालचंदानी.\nएह फिलिम में रउरा डेविड धवन स्टाईल के कामेडी आ राजश्री प्रोडक्शन के फिलिमन वाला पारिवारिक माहौल देखे के मिली. फिलिम में देखावल गइल बा कि कइसे जब घर में आइल बहू के आदर सम्मान मिलेला त घर गेंदा फूल हो जाला. एह फिलिम में भोजपुरिया सभ्यता के झलको देखे के मिली रउरा सभे के.\nफिलिम में जबरदस्त एक्शन बा आ गाना खुबसूरत लोकेशनन पर फिलमावल गइल बाड़ी सँ. कुनाल सिंह एगो माफिया डान के किरदार में बाड़न जिनका से सगरी मुंबई कांपत बा. कुछ अलगा हट के बावे एह फिलिम के कहानी. एकर पटकथा जगदीश शर्मा, संवाद के. मनोज सिंह, आ गीत प्यारेलाल कवि,अरविन्द तिवारी अउर आजाद सिंह लिखले बाड़न. संगीत घुंघरु के बा त मारधाड़ निर्देशन हीरा यादव के. ड्रेस डिजाईनर हउवें बादशाह खान.\nएह फिलिम के कलाकारन में पवन सिंह, काव्या, प्रियंका पंडित, कुनाल सिंह, ब्रिजेश त्रिपाठी, संजय वर्मा, हीरा आ नीरज बादशाह के मुख्य भुमिका बा.\nबिहार में पचास दिन पूरा क लिहलसि हीरो नंबर वन


On the birthday of Anoop Jalota read story of his struggle how he became Bhajan Samrat Bhojpuri: अनूप जलोटा के जन्मदिन पर पढ़ीं उनकर संघर्ष के कहानी, कइसे बनलें भजन सम्राट! – News18 Hindi\nBhojpuri: अनूप जलोटा के जन्मदिन पर पढ़ीं उनकर संघर्ष के कहानी, कइसे बनलें भजन सम्राट!\nअनूप जलोटा के नाम लेते एगो संजीदा देह धाजा वाला आदमी के चेहरा मुखर हो जाला अउरी उनके मधु लेखां मीठ आवाज के स्मरण हो जाला. बाकिर अनूप जलोटा के जीवन बड़ा रंग-राग से भरल बा. आज उनकर जन्मदिन ह.\nLast Updated : July 29, 2021, 13:01 IST\nएगो समय रहे आ कहीं-कहीं त आजो ब्रम्हमुहूर्त में मंदिर के घंटियन के साथे ‘ऐसी लागी लगन’, ‘ मईया मोरी मै नहीं माखन खायो’, ‘रंग दे चुनरिया’ आ ‘जग में सुन्दर हैं दो नाम’ जइसन लोकप्रिय, कर्णप्रिय आ मधुर गीतन के गूँज-अनुगूँज आ स्वरलहरी से दिनचर्या शुरू होखे. चिरई-चुरुंग के बोली आ एह सब भजन के बोल लोग-बाग़ के प्रकृति के साथे, ईश्वर के साथे आ जीवन के सार-तत्व के साथे अइसन जोड़ देव कि आदमी शांतचित्त आ प्रसन्नचित्त हो जाय.\nआज भी ई सब गीत सबका जुबान पर बा आ जुबान पर बाड़े एह गीतन के आपन स्वर देवे वाला भजन सम्राट अनूप जलोटा.\nआज अनूप जी के जन्मदिन ह. जन्मदिन पर जानल जाय अनूप जी के सफलता आ संघर्ष के कहानी.\nअनूप जलोटा के नाम लेते एगो संजीदा देह धाजा वाला आदमी के चेहरा मुखर हो जाला अउरी उनके मधु लेखां मीठ आवाज के स्मरण हो जाला. बाकिर अनूप जलोटा के जीवन बड़ा रंग-राग से भरल बा. बरिसन से लोग इहे बुझे कि अनूप जलोटा के भजन लेखां उहो एकरंगा बाड़ें, खाली उनपर एकरूप ओ परमब्रह्म के रंग चढ़ल बा बाकिर बिग बॉस सीजन 12 बरखा के पानी लेखां आइल अउरी उनके रंगीन जीवन के एगो झलक देखा देहलस. एही के चलते उनके प्रशंसक हैरान हो गइलें, बहुते नाराज हो गइलें अउरी बहुते प्रोफेशनल जीवन अउरी निजी जीवन के फ़र्क समझ के अपना के समझा लेहलें.\nजगजाहिर बा कि अनूप जलोटा बिगबॉस में अपना से 37 साल छोट फैशन मॉडल जसलीन मथारु के साथे प्रेम प्रसंग के लेके मिडिया खातिर हॉट टॉपिक बन गइलें. दुनू जाना कलर्स के हिट शो बिग बॉस के 12वां सीजन में कपल एंट्री कइल लोग. 2018 में ई खबर खूब सुर्खी बटोरलस. हालांकि बाद में दुनू जाना कहल लोग कि हमनी के रिश्ता गुरु-शिष्या के बा. बाकिर बिग बॉस त एही तरह के विवादित ड्रामा खातिर जानल जाला. जब दुनू जाना बिग बॉस के घर से बाहर निकलल लोग तबो बड़ा चर्चा चलल. फेर 2020 के अक्टूबर में जसलीन अनूप जलोटा के साथे शादी के जोड़ा में एगो फोटो डलली. इहो खूब वायरल भइल. लोग सोचल कि दुनू जाना शादी कर लिहल लोग बाकिर असल में उ एगो फिल्म शूट के फोटो रहे.\n29 जुलाई 1953 के जनमल अनूप जलोटा के पिता पुरुषोत्तम दास जलोटा एगो लोकप्रिय अउरी सम्मानित भजन गायक रहलें. उनके माता जी कत्थक डान्सर अउरी गायिका रहली. अनूप के परिवार लखनऊ में रहत रहे बाकिर उनके जन्म नैनीताल में भइल. दरअसल उनके माता-पिता जी उहाँ घूमे गइल रहे लोग आ उहें उनके जन्म भइल. उनकर बचपन आ युवावस्था लखनऊ में ही बीतल. बचपने से उनके घर में संगीत के माहौल मिलल.\nएगो साक्षात्कार में उ हमरा के बतवलें कि हम सात साल के उमिर में मंच पर गावल शुरू कइनी. एक बार हम पिताजी के साथे एगो प्रोग्राम में रहनी, उहाँ के बगल में बइठल रहनी. हमरा अइसन लागल कि हमरा लगे हनुमान जी बइठल बानी. हम भाव में आके रोए लगनी. पिता जी बाद में हमसे पुछनी कि तू रोअत काहें रहलs ह? हमरा साथे गवलs ह काहें ना ? हम उहाँ के बतवनी कि हनुमान जी के हमरा दर्शन भइल ह. हमरा कई बार बुझाला कि जवन लमहर सांस से लोग एतना प्रभावित होला, उ जरूर वायुपुत्र हनुमान जी के आशीर्वाद से ही मिलल बा. अनूप जलोटा आगे बतवलें कि हमार संगीत के पहिला आ मुख्य गुरु हमार पिता जी ही हईं. लोग हमरा के सात बरिस के बाद से गावे ले के जाये लागल. हमरा दस से बीस रुपया गावे के मिलबो करे. हमरा बड़ा अच्छा लागे. ओह उमिर में एतना रुपिया बहुत रहे. बचपन में खूब लखनऊ के गलियन में घूम-घूम स्ट्रीट फूड आ मिठाई के स्वाद ली. स्कूल में भी हम भजन गावे खातिर बड़ा लोकप्रिय रहनी. हमार मास्टर लोग अपना घरे हमके बोला के ले जाव. हम बचपन में शैतानी भी खूब करीं. बाकिर हमरा के मारे में मास्टर लोग बड़ा संकोच करे जेकर हमरा फायदा मिले. उ लोग सोचे कि एकरे से भजन सुनेनी जा, एकरा के कइसे मारीं जा, एही से हमार कम पिटाई होखे. बाकिर हमार दोस्त कुल्ह खूब कूटा सन.\nअनूप जलोटा बड़ भइला पर भारतखंडे संगीत विद्यालय से संगीत सीखलें. लखनऊ से ही बीए कइलें. जब उ 20 साल के रहलें त लखनऊ से बम्बई आ गइलें. इहाँ उनके संघर्ष ना करे के पड़ल. काहे कि उनके पिताजी बंबई में3साल पहिले आ चुकल रहलें आ इहाँ घर ले लेलें रहलें. अनूप आवते कोरल ग्रुप से जुड़के ऑल इंडिया रेडियो में कोरस गावे लगलें. एआईआर में उ 1974 से 1976 ले गवलें. ओकरा बाद उनके फिल्म शिर्डी के साईं बाबा में रफी साहब के साथ गाना गावे के मौका मिलल. एकरा बाद से त उनके लोग फिल्म इंडस्ट्री में पहचाने लागल. फेर उनके स्वतंत्र एल्बम भजन गंगा आ भजन संध्या आइल. एल्बम भजन संध्या के बाद त उ कवनो पहचान के मोहताज ना रह गइलें. उनके भजन ‘ऐसी लागी लगन’ विश्व भर में लोकप्रिय भइल. हालांकि ई भजन उ स्टूडियो में जाके ना रिकॉर्ड कइलें रहलें. हरेकृष्ण मंदिर मं उ ई भजन गावत रहलें आ उहाँ साउन्ड रिकॉर्डिस्ट दमन सूद बइठल रहलें. उ ओकरा के रिकॉर्ड कर लेहलें आ प्रोग्राम के बाद अनूप जलोटा के सुनवलें. उनके पसंद आइल. दमन सूद कहलें कि ई भजन रिलीज करे के चाहीं. अनूप जलोटा के ई यकीन ना रहे कि ई भजन एतना कमाल करी. जब कैसेट रिलीज भइल त रातों-रात लोकप्रियता के सब रिकॉर्ड तूर देहलस.\nअनूप जलोटा के नामे ओह बेरा एगो वर्ल्ड रिकॉर्ड बनल. दरअसल मशहूर अमेरिकन गायक एल्विस प्रेसली के नामे 48 गो गोल्डन, प्लेटिनम आ सिल्वर डिस्क जीतला के रिकॉर्ड रहे जवन उ 28 साल के करियर में जितले रहलें. ई खिताब एगो नियत संख्या में कैसेट बिक गइला पर मिले. अनूप जलोटा अपना भजन गायकी से मात्र6साल में अइसन 60 गो गोल्डन, प्लेटिनम डिस्क जितलें.\nअनूप जलोटा के भोजपुरी से भी कनेक्शन रहल बा. उ भोजपुरी में नगदे फिल्म के निर्माण कइलें बाड़ें आ कई गो फिलिम के फाइनैन्स कइलें बाड़ें. उनके भोजपुरी फिल्म तेजाब, गंगा तोहरे देश के, बेताब आदि बा. हमरा से बातचीत में अनूप जलोटा बतवलें कि उ हिन्दी-भोजपुरी दुनू में फिल्म के निर्माण करत रहिहें. उ फिल्म सत्य साईं बाबा अउरी वो मेरी स्टूडेंट है में अभिनय भी कइलें बाड़ें. अनूप जलोटा के उनके जन्मदिन पर ढेर सारा शुभकामना!\nBhojpuri में पढ़ें मलिकाइन के पाती- ई ह आपन बिहार- तनखाह अठन्नी, आमदनी रुपैया!


टटका खबर (अतवार, 13 सितंबर 2015) – टटका खबर\nजीतन राम माँझी काल्हु शनिचर का दिने जे रुसलन त आजु एह घरी ले रुसले बाड़न. भाजपा के लोग उनुका के मनावे में लागल बा बाकिर ऊ अबहीं ले लाइन पर नइखन आइल. उनकर जिद्द बा कि लोजपा का बरोबरे सीट चाहीं उनुको गोल के. कम पर ना मनीहें काहे कि ऊ अपना के कवनो दिसाईं रामविलास पासवान से कम नइखन मानत. महागठबन्हन के लोग आजु माँझी ले के राजग के मजाक उड़ावत बाड़े बाकिर देरी नइखे जब उनुको घरे अइसने आग लागे वाला बा. बस एक बेर टिकट बँटाइल त शुरू होखे.\nशिवसेना बिहार में पचास सीट पर भाजपा से अलगा रहते चुनाव लड़े के फैसला कइले बिया.\nअतवार का दिने पटना में गुजरात से आइल दू गो व्यापारियन का लगे से पचीस लाख रुपिया नगद जब्त कइल गइल बा. एह लोग के हिरासत में ले के पूछताछ कइल जात बा. पटना के साहपुर इलाका से 10 लाख 65 हजार रूपिया आ मुजफ्फरपुर के सरईया आ शिवायपट्टी से साढ़े 13 लाख रूपिया जब्‍त कइल गइल.\nजम्मू-कश्मीर में अंतर्राष्ट्रीय मैराथन के दौरान छेड़छाड़ करे के आरोप में पुलिस बारह गो बदमाशन के गिरफ्तार कइले बिया. एह मैराथन के मकसद रहल यातायात नियम, पुरनियन के अधिकार आ गरिमा, आ जलाशयन के रखरखाव आ संरक्षण खातिर जागरुकता पैदा कइल रहुवे. कुछ लोग एहमें इस्लामिक स्टेट के झंडो फहरावत लउकल.\nझाबुआ विस्‍फोट में मराइल लोग के परिजन के दस दस लाख रुपिया सहायता देबे के एलान कइले बाड़न मध्‍यप्रदेश के मुख्‍यमंत्री शिवराज सिंह चौहान. पहिले एह लोग के दू दू लाख देबे के एलान भइल रहुवे. सरकार एह लोग के परिवार से नवहियन के रोजगारो दीहल जाई. जवना गोदाम में विस्फोट भइल तवना के मालिक राजेन्‍द्र कसावा फरार हो गइल बा आ पुलिस ओकरा तलाश में बिया.\nप्रधानमंत्री नरेन्‍द्र मोदी अपना अमेरिका यात्रा का दौरान 27 सितंबर का दिने फेसबुक के मुख्‍यालय में जइहें आ ओहिजा के टाउन हाल प्रश्‍नोत्‍तर सत्र में शामिल होखीहें.\nअतवार का दिने नासिक के रामकुण्ड में आ त्रयम्बकेश्वर के कुशाव्रत में हजारों लोग शाही स्नान कइलसि.\nकड़ा सुरक्षा इन्तजाम का बीच यूपी में अतवार का दिने लेखपाल बहाली के इम्तिहान इत्मीनान से पूरा हो गइल. एह बहाली खातिर 2192 केन्द्र पर इम्तिहान लीहल गइल आ 27 लाख लोग एहमें शामिल भइल. लखनऊ में एगो आदमी के सात गो एडमिट कार्ड आ पौने तेरह लाख रुपिया नकदी आ एगो बीएमडब्ल्यू कार का साथे गिरफ्तार कर लीहल गइल.\nलखनऊ के पारा क्षेत्र के डॉक्टर खेडा मोहल्ला में एगो मकान में पटाखा बनावत परिवार के तीन आदमी विस्फोट से मर गइलें. एह विस्फोट से उनकर मकानो भस गइल आ ई लोग ओकरा मलबा में दबा के मर गइल.\nजौनपुर जिला के शाहगंज इलाका के मजडीहा गाँव का नियरा एगो टैंकर से टकरइला का बाद दुपहिया सवार दू जने के मौत ठाँवे पर हो गइल. टैंकर चालक टैंकर ले के भाग निकलल.\nमहागठबंधन में शामिल दल का बीच अब सीट के बँटवारा करे के बातचीत होखल शुरु हो गइल बा. झामुमो के शामिल भइला का बाद अब नया सिरा से सीट बाँटे के बात होखत बा.\nबिहार में तिसरका मोर्चा बनावे खातिर अतवार का दिने पटना में समाजवादी पार्टी आ राष्ट्रवादी कांग्रेस पार्टी के नेता लोग सपा नेता रघुनाथ झा के डेरा पर बइठल आ बातचीत कइल. कुछ अउरी छोट छोट गोलो के शामिल करे पर विचार कइल गइल.\nबक्सर के एगो ईनामी अपराधी संदीप कुमार के असलहा आ दस गो मोबाइल का साथे पुलिस गिरफ्तार कर लिहले बिया. ओकरा पर पचास किता से अधिका मुकदमा दर्ज बा.\nपश्चिम चंपारण जिला के शिकारपुर इलाका के बैरिया गांव में पानी भरल गड़हा में डूबला से एगो लड़िका के मौत हो गइल.\nकेंद्रीय मंत्री डॉ. महेश शर्मा के कहना बा कि देश में हिंदुत्व के बढ़ावा देबे के बात कइल भगवाकरण ना ह. कहलन कि स्कूलन में रामायण आ महाभारत के पढ़ाई जरुरी बना दीहल जाव काहें कि ई दुनू ग्रंथ भारत के आत्मा के मूल में बा.


खबर भोजपुरी में (बुध, 19 नवंबर 2014) – टटका खबर\nखबर भोजपुरी में (बुध, 19 नवंबर 2014)\nफिजी का राष्ट्रीय विश्वविद्यालय में फिजी के सामाजिक कार्यकर्ता लोगन से बतियावत भारत के प्रधानमंत्री नरेन्द्र मोदी.\nकेन्द्र सरकार साफ कह दिहलसि के लोकसेवा आयोग के परीक्षा खातिर उमिर घटावे के कवनो प्रस्ताव पर विचार नइखे होखत. ई बात तब साफ करे के पड़ल जब हवा उड़े लागल कि भाजपा सरकार यूपीए सरकार के उमिर घटावे के फैसला मान ली. पिछला मनमोहन सरकार अधिकतम उमिर में चार साल के कटौती करे के बात कहले रहुवे.\nवाराणसी के जगतपुर डिग्री काॅलेज में चलत सेना बहाली मेला में बुध का दिने चंदौली के चहनिया गाँव के अभिषेक यादव के गिरफ्तार क लिहल गइल. ओकरा पर आरोप बा कि उ असफल प्रतिभागियन के बहाली करावे का नाम पर दलाली करत रहुवे. अभिषेक का संगे दू गो अउर दलाल रहले सँ जवन मौका देखते भाग परइले सँ. बुध का दिने मऊ के नवहियन के बहाली होखे के दिन रहे आ एगो नवही नशा के इंजेक्शन लगा के दउड़त धरा गइल.\nबेर बेर अपना बकवास से चरचा में आ जाए वाला बिहार के मुख्यमंत्री जीतन राम माँझी अब देश के पीएम बने के सपना देखे लागल बाड़न. बुध का दिने बिहार से केन्द्र में मंत्री बनल सात जने के धमकावत कहलन कि अगर बिहार के मिले वाला धन में कवनो तरह के कटौती भइल त ओह लोग के बिहार में घुसे ना दीहें.\nआईसीएसई अपना परीक्षा के दिन घोषित क दिहलसि. एह बोर्ड के परीक्षा 27 फरवरी से शुरू होखी. आईएससी के परीक्षा 18 फरवरी से शुरु होखी.\nविदेश यात्रा के अपना आखिरी पड़ाव पर फिजी चहुँपल पीएम नरेन्द्र मोदी फिजी के करीब 500 करोड़ रुपिया के सहायता देबे के आ फिजी में रहे वाला भारतीयन के भारत उतरते वीजा देबे के एलान कइलन. कहलन कि फिजी के चाहीं कि बालीवुड के नेवतसि शूटिंग करे ला जवना से पर्यटन के बढ़ावा मिली.\nछपरा में उत्तर बिहार क्षेत्रीय ग्रामीण बैंक के बिशनपुर शाखा से नौ लाख रुपिया बैंक में सेन्ह मार के चोरा लिहल गइल. कैश बाक्स काटे खातिर गैस कटर के इस्तेमाल कइलन स चोर.\nइलाहाबाद में चलत अखिल भारतीय इंदिरा मैराथन में बुध का दिने गाजीपुर आ भदोही के दबदबा देखे के मिलल. गाजीपुर के लालजी यादव पहिला जगहा रहलन जबकि महिला वर्ग में महाराष्ट्र के ज्योति शंकर गवते विजेता बनली. पिछलो साल के विजेता रहली ज्योति.\nबुध का साँझ भटौली घाट पर भोजपुरी फिलिम के शूटिंग का दौरान रवि किशन घवाहिल हो गइलन जवना का बाद शूटिंग रोक देबे के पड़ल. मिर्जापुर के कछवां में ‘पंडित जी बताईं बियाह कहिया होई’ के शूटिंग का दौरान रविकिशन के गोड़ मुचुक गइल जवना का बाद उनुका के वाराणसी ले जाइल गइल.\nगाजीपुर के कन्हैया रेलवे में शटिग पायलट का पद पर काम करत रहलें. बुध का भोर में ट्रेन में इंजन लगा के पैदल लवटत घरी ऊ एगो मालगाड़ी के चपेटा में आ गइलन आ ओहिजे उनकर मौत हो गइल.\nबक्सर में बियफे का दिन से नौ दिन ले चले वाला श्रीसीताराम विवाह महोत्सव शुरु होखे वाला बा जवना में बहुते बड़ साधु महात्मा शामिल होखीहें.\nबलिया के निकासीपुर के रहे वाला सिपाही त्रिभुवन सिंह जौनपुर में तैनात रहलन. बुध का भोर में शिवपुर टीसन पर चलत रेलगाड़ी पर चढ़े का फेर में नीचे गिरला से ऊ ट्रेन से कटा गइलन. वरुणा एक्सप्रेस के टीसन पर ठहराव ना रहुवे बाकिर धीरे जात ट्रेन देख के चढ़े का फेर में हादसा हो गइल.\nसंघ के सरकार्यवाह भैयाजी जोशी के यूपी प्रवास 25 नवंबर से पाँच दिन के होखी. बुध का दिने अयोध्या के कारसेवकपुरम में चलत संघ के तीन दिन के चिंतन शिविर में ई तय कइल गइल. चिंतन शिविर बुध का दिने पूरा हो गइल.\nभारत के महिला क्रिकेट टीम बुध का दिने दक्खिन अफ्रीका के एक पारी आ चौंतीस रन से हरा दिहलसि. दुनू देश के टीम का बीच इहे एगो टेस्ट मैच होखे वाला रहल.


राजनीति के कन्फ्यूजियाइल – Anjoria\nराजनीति के कन्फ्यूजियाइल\nJul 21, 2015 राजनीति, शिलीमुख\nबात के बतंगड़ बनावल एघरी अइसन प्रचलन में आ गइल बा कि पूछीं मत. देश के राजनीतिक दल एकरा के आपन प्रमुख अस्त्र बना लेले बाड़ें सऽ.\nहर बात में हुज्जत करत ”धोती-कुर्त्ता फार के/ सड़क प निकल जा झार के.“ मीडिया चैनलन के खुरपेंची दिमाग अइसने कुल सीन खोजेला. आखिर\nअभिव्यक्ति के आजादी क एगो ठीका ओकरो बा. सीन ‘पाजिटिव’ ले ढेर ‘निगेटिव’ रही त ऊ अउर जोर से चिकरी-चिचियाई. कहे क मतलब ई कि ओकरा के कुछ सनसनी भा चटखारेदार चाही. जवना से ओकरो भाव बढ़ो. लोग दीदा फारि के देखो.\nहमन का लोकतंत्र में राजनीति ‘लोक’ के अपना दलगत नजरिया से देखेले. ‘लोकतंत्र’ थाहे आ जाने का बजाय अब राजनीति, ‘लोकमत’ बनावे आ बिगाड़े का दौर में आ गइल बिया. राजनीति ‘लोक’ खातिर कुछ करो भा ना करो ओके भ्रमित (कन्फ्यूज) त कइये दी. ‘सत्य’ के कबो साफ ना होखे दी. ओइसहूँ एघरी ‘असत्यमेव जयते’ क बोलबाला बा.\nजनसेवा आ लोकहित का नाँव पर राजनीति के ए बी सी डी शुरू करे वाला छटंकी-छुट भइया भा ‘बास’ टाइप नेता शुरुवे से यदि आपन नीयत आ निष्ठा साफ राखित त देश भा देश का लोगन के कुछ भला होइत, बाकि यदि सबकर भले हो जाई त ओकरा के, के पूछी? ईमानदारी आ निष्ठा हेरत-हेरत अपने हेरा जाए के बा. सवाल ई बा कि ‘परहित’ आ ‘जनसेवा’ काहें? तोहरा लगे कुछ रही तब न देबऽ? ‘सेवा’ खातिर बल-बेंवत औकात आ सामरथ चाही. ई नइखे. तबो लोकहित आ जनसेवा का राहे चलत चल जाईं. ओकरे बले, बल-बेंवत, सामरथ-सत्ता कूल्हि भेंटाइ जाई.\nअब त टीभी, सिनेमा मे अक्सरे देखे में आवेला. रेक्सा ठेला वाला होखे भा कुली-मजूर, सब्जी बेचे वाला होखे भा पहलवानी करे वाला. इस्कूल के निकलुवा, चोर-चाई, चरित्र-भ्रष्ट कुछऊ होखे अचके ओकरा ज्ञान हो सकेला आ अचके भाग पलट सकेला. ज्ञान चक्षु खुलते हृदय परिवर्त्तन हो जाई आ ऊ नेता बनि के बड़का मंत्री तक बन जाई. हमरा कबो-कबो बुझाला कि एकदम निखट्टू, नाकारा आ बेकारो आदमी एकरा खातिर ‘फिट’ बा. फिटे ना ‘क्वालिफाइड’ बा. नेता आ मंत्री के ग्लैमर अइसन बा कि अब बड़-बड़ बुद्धिजीवी, माफिया, ठीकेदार आ धन-दउलत वाला रईसो नेतागिरी आ राजनीति में आपन मूड़ी ढुकावल चाहत बा. बलुक आम आदमी ले आपन लहावे का चक्कर में बा.\nचिचियाइल, नखड़ा कइल, पोंहड़क पसारल, हेकड़ी देखावल, बात के बतंगड़ बनावल, नीमनों के अझुरावल, थेथरई का हद ले कुतरक कइल आदि-आदि. यदि आ गइल त रउवों राजनीति खातिर सुतंत्र आ ‘क्वालिफाइड’ बानी. बगलोल, डेराभुत, भ्रमित-भकुवाइल ‘वोटर’ क हाल ई बा कि ऊ कबो रउरा फंदा में फँस जाई. जात, धरम, क्षेत्र, गरीबी, भ्रष्टाचार, महंगाई, बेकारी, अराजकता का चक्कर में चकरात ‘वोटर’ के आपन निजी माया-मोह आ छुद्र सवारथ अलगे घेरले रहेला-बस मोका अइला पर ओकर मति मारे आ भरमावे के कला चाहीं. एह ‘कला’ से संपन्न कलाकार राजनीति में आपन फुटही-रँगही कूल्हि सिक्का चला सकत बा.\nएघरी कुछ लोगन के ई ‘वोटर’ समझदार आ चल्हाँक नजर आवे लागल बा. कवनो राजनीतिक दलवाली सरकार से आजिज आके जदि जनता ओके सत्ता से बेदखल क दिहलस त ओके जन जागृति आ जनसमझदारी से जोर दियाता. एह जनता क कवन ठेकान? ऊ त अक्सर अपने गोड़ प टाँगी चलावत रहेले. कब ओकर चेतना-बिजुकि के अचेतन होई कवनो ठेकान नइखे. पढ़ुवा-समझदार ले बहक जाता. एही से, ‘सत्ता’ से बेदखल आ- कुर्सी से उतरल राजनीतिक दल, हारियो गइला प चैन से ना बइठे. राजसुख, रुतबा, कुरुसी के चस्का आ हिरिस ओके उदबेगले रहेले. ऊ सूतत-बइठत, जागत-उँघात सत्ताधारी का नाक में दम करे के बहाना आ उपाइ खोजत रहेला. ओघरी ‘जनसेवा’ आ ‘जनहित’ के मंत्र-जाप ऊ अउरी तेजी से करे लागेला. अनखुन-खुरचाल खोजत, सत्ता पर कुबोल बोलत, पोंहड़क पसारत, बेबात-हल्ला मचावत आखिर ऊ टीबी चैनल आ मीडिया के दामन पकड़ले, जनता के भरमावे-अझुरावे का अनवरत अभियान में जुट जाला.\nसाँच पूछीं त जनता के ‘पीर’, परिस्थिति आ जथारथ से वास्ता ना राखे वाला पक्ष-विपक्ष के ई अफलातून हवाई नेता भुइंयाँ उतरबे ना करेलन सऽ. एक-दोसरा पर कींच-कानो फेंकत, हुल्ल-हपाड़ मचावत ई राजनेता जनता क दुख-दर्द दूर करे का बजाय अउर बढ़ा देत बाड़न सऽ. टी.वी खोललीं ना कि रोज एगो हल्ला-बखेड़ा. दुसरा का आँखि के फुल्ली देखला में अपना आँख क माड़ा भोर पर जाता. सूप त सूप, चलनियो ठठा के हँसे लागऽतिया, जवना में बहत्तर छेद बा.\nपहिले सूप, चलनी, आखा, झरना, खेती-गृहस्थी आ रसोई के जरूरी सामान मानल जात रहे. सूप, अरकस-बथुवा, खुद्दी, पइया, भूसी लकड़ी, फटकि-फेंकि के भा उचिलाइ के सारतत्त्व (माने नीमन अनाज) अपना लगे राख लेव. एकरा उलट आखा, चलनी भा झरना अपना अनगिनती छोट-बड़ छेदन से अनाज भा ‘सारतत्त्व’ बहरा निकालत नीचे गिरा देव आ थोथा, ठूरी-भूसी-लकड़ी अपना पासे राख लेव. गाँव घर में एही गुन प कहाउत बन गइल. आजु राजनीतिक नेतन के आपुसी कुकुर-झौं-झौं आ बयानबाजी देखि के साफे बुझाई कि सूप पर चलनी हँसऽतिया. आपन कमी, गलती आ पाप ना देखि के, दुसरा में खाली कमी आ नुक्स निकालल राजनीति के स्वस्थ परंपरा बन गइल बा.\nहाय-हाय रे मजबूरी… जवना सत्तामद आ सुख-सुविधा का नशा में हम कबो झूमत-अइंठत चलत रहलीं आजु ओही के दोसर छीन लिहलस. छिनिये ना लिहलस ओपर कब्जा क के गेंड़ुली मरले बइठल बा. बात-बात प हंगामा खड़ा करे वाला, कूल्हि दुनियाँ के चोर-बेइमान बतावे वाला सुराजी पाटी के देखीं कि ऊ सत्तानशीन भइलो पर आपन बकवादी सुभाव नइखे छोड़त. ऊ अब अउरी जोर-शोर आ अहंकार से, आपन कमी आ दोस भुलाइ के दुसरा पर तोहमत मढ़े आ झगरा करे में बाझ गइल बा.\nराजनीति एक किसिम क खेले हऽ. पहिले समस्या पैदा करऽ, फेर ओपर अँगुरी ध के चिचिया, फेर ओकर समाधान करे क घोषणा करऽ. याने पहिले आग लगावऽ फेरु चिचिया-चिचिया के बुतावऽ. पहिले कूड़ा फइलावऽ फेर जब दस-पनरह दिन में बसना आ बेमारी फइले लागे त कैमरा वाला टीम का सँग ओके बहारे-बटोरे का अभियान क श्रीगणेश करऽ. अब त मीडिया चैनल वाला एह सद्भावना-यात्रा में पहिलहीं से हाजिर रहत बाड़न सऽ. बे राजनीति के रोटी खइले ऊहो कइसे जीहें सऽ. उन्हन क खइलको ना पची.\nराजनीति के हाल ई बा कि जब केहू साफ-सफाई के बात करत बा त सवाल, भोग के रोग से मुक्ति खातिर- योग के बात करत बा त सवाल. ‘योग’ आ ‘वियोग’ के झगरा संयोग नइखे….ई राजनीति के बदलत कुरूपता के उद्घाटन हऽ आज हर पार्टी के ईश्वर, अल्ला, गॉड, नेता-नायक अलगा अलगा बा. एही तरे योगो- अलगा-अलगा. बुझला एही से मास्टर मउनी राम, अपना एगो धतिंगड़-खुरपेंची लड़िका के ‘जनसेवा’ क सलाह देत, नवकी ‘सुराज-पार्टी’ में भर्ती करा देले बाड़न. ओइसहूँ उ उनका कहला में ना रहे. एकदम अमान आ मनसरहँग. बहेंतुआ अस घुमला ले नीके भइल कि ओकर हृदय परिवर्त्तन हो गइल आ ऊहो जनसेवा क नइकी उज्जर टोपी पहिन लिहलस. अब ऊ पहिले गली-मुहल्ला फेरु जिला, फेरु जिला, फेरु प्रदेश….आ एक न एक दिन मउनी राम का सँगे सबका के कन्फ्युजिया देई. ओकरा में जन नेता बने क कुल्हि लच्छन बा. राम बचावसु एह देश के!\n(भोजपुरी दिशा बोध के पत्रिका पाती के 76 वां अंक से साभार)\nभोजपुरी के अस्मिता बचावे खाति बनल “भोजपुरी अस्मिता मंच”\nदोकाहें चल गइलन सत्तन\n2 thought on “राजनीति के कन्फ्यूजियाइल”\nrash bihari ravi says:\nbahut badhia lekh\nashok dvivedi says:\nभोजपुरी पत्रकारिता के नेट पर नया आयाम देबे मे भोजपुरिका के आपन मौलिक योगदान हमेशा इयाद कइल जाई ।\nLeaveaReply to ashok dvivedi\tCancel reply


लोकपाल का पारित भइला के ऐतिहासिक बतवले मनमोहन सिंह – टटका खबर\nनयी दिल्ली. 17 दिसंबर (वार्ता) लोकपाल आ लोकायुक्त विधेयक राज्यसभा मे पारित भइला के ऐंतिहासिक कदम बतावत प्रधानमंत्री मनमोहन सिंह एकरा ला सांसदन के बधाई दिहलन.\nसंसदीय कार्य मंत्री कमलनाथ सभकर आभार जतावत उमेद कइले कि विधेयक काल्हु भा परसो लोकोसभा मे पारित हो जाई. कहलन कि लोकपाल विधेयक देश के मांग रहल. इ एहुला जरूरी रहुवे कि राजनीति आ व्यवस्था से लोग के उठत विश्वास के फेरू कायम कइल जा सके.\nTags: लोकपाल विधेयक


महंगाई में भुलाईल रिस्ता - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Lekh महंगाई में भुलाईल रिस्ता\nमहंगाई में भुलाईल रिस्ता\nअगर ढँग से देखीं तऽ एगो साहित्यिक पत्रिका में साहित्य के चर्चा होखे के चाहीं औरी ओ हिसाब से ए लेख के ए पत्रिका में छपे के केवनो कारन नईखे। लेकिन जईसहीं एकरी बिषय पर धियान जा ता तऽ इ बात एकदम साफ हो जात बा कि ए लेख जिनगी औरी रिस्ता के अझुराई गाँठ के ले के चिन्तित बा। बस एके छापे खाती मजबूर हो जात बानी।\nईयाद करी छठी माई के गीत “पांचऽ पुतऽर आदित हमारा के दिहिना, धिअवा मंगिले जरुर” छठ माई के परब करेवाली आजुओ ई गाना गावेली. आ सुनहु में ई गाना के बड आनन्द आवेला. यानी कि जब ई गाना के प्रचलन शुरू भईल होई ओहघरी आबादी कम होई. आजू के लोग से दिल से पूछी त केहू पांच गो लईका ना चाहत होईहे. जईसे जईसे समय बदले लागल कम परिवार होखे लागल. ओह घरी एगो घर में रिस्ता के भरमारी रहत रहे. परिवार आ गाँव में एक दोसरा के घर के आपन आ दोसरा के लईका के आपन लईका समझऽत रहले. केहू आन ना बुझात रहले. लईकन के गलती कईला प चटकन धरावे से भी परहेज केहू ना करत रहले. आजू ऊ समय नईखे कवनो लईका के मारी दिही त देखि तमासा. एही सब प नजर दौरावत कम होखे लागल परिवार आ महंगाई के मारी से परिवार में भुलात रिसता प धेयान दिही.\nईयाद होई बड परिवार के छोट करे खातिर भारत सरकार एगो स्लोगन निकलले रहे “हम दो हमारे दो” . सरकार एकरा के एगो अभियान के तौर प निकलले रहे. मकसद रहे बढ़त आबादी प हुक लगावल. ओकरा के कम कईल . ढेर दिन तकले लोगन के घर के दिवार प , अखबारन में , बईनर पोस्टर हर कही एकर ईस्तेमाल होत रहे. धीरे-धीरे परिवार के आकर तीन से दू लईका तकले सिमित होखे लागल. १९५२ से १९८० तकले कम से कम तीन भा ओकरा से अधिक लईकन के आबादी के ट्रेड रहे. १९८० से २००० के बीच एगो भा दू लईका वाला परिवार ६५ प्रतिशत तक रहल. एहिजा तकले त सभ ठीक रहल कि परिवार में लईकन के लगभग हर रिस्ता मिलल जईसे , चाचा, फुआ, दीदी. भईया, . बाकी परिवार प महंगाई के जे ना मारी पडल कि अब परिवार में एगो ट्रेड बनल जात बा कि “हम दो हमारे एक”. २००० से २०१४ के बीच हम दू हमार एक के ट्रेड १० प्रतिशत तक बढ़ गईल. नतीजा हमनिके सामने बा , परिवार के जानल मानल कईगो रिस्ता धीरे-धीरे ख़तम हो रहल बा.\nएह सब के पीछे सबसे बड कारन बा कि महंग होत स्कूली शिक्षा. एकर असर खासकर बड शहरन में ढेर बा. औधोगिक संगठन एसोचेम आपन एगो रिपोर्ट में जानकारी देले बा कि पिछला दस बरिश में स्कूली पढाईके खर्च डेढ़सो प्रितिशत तक बढ़ गईल बा. २००५ में एगो लईका प शिक्षा में सालाना खरचा पचपन हजार रूपया रहे. अब ई डेढ़ लाख रूपया हो गईल बा. अईसना में अब परिवार एगो लईका से अधिक नईखन चाहत. पहिले लईका होखला के बाद एक- दू साल स्कूली शिक्षा के प्लानिग कईल जात रहे. अब माई- बाबूजी लईका जन्म से पहिलही पईसा के जुगाड़ में लागी जात बाडन. काहे कि एगो प्लये स्कूल के फीस ३५,००० से ७५,००० तकले पहुच गईल बा.\nएसोचेम द्वारा १० शहर दिल्ली, मुबई, बंगलूर ,पुणे, अहमदाबाद, चंडीगढ़, लखनऊ और देहरादून में सर्वे कईल गईल,. जेकरा में ७० प्रतिशत दम्पति द्वारा कहल गईल कि उनका तलब के ३० -४० प्रतिशत हिस्सा लईकन के स्कूली शिक्षा प खर्च हो जात बा. नीचे धेयान दिही लईकन प खर्च............\nसालाना औसत स्कूली खर्च –\nएह सब प\nएगो लईका प\nदुगो लईका प\nटिउशन फी ,ट्रांसपोर्ट\nबैग आ बोतल\nअन्य खर्च में\nटिउशन आ कोचिंग –\nप्राइमरी स्तर प\nसेकेंडरी स्तर प\nएक्सट्रा एक्टीविटी –


नई दिल्ली में दुनिया के तमाम देशन से आइल भारतीय मूल के सांसदन के पहिलका सम्मेलन के संबोधित करत पी एम मोदी ओह लोग से गोहार कइनी कि भारत के विकास बढ़ावे में उत्प्रेरक के आपन भूमिका निबाहे. चीन के नाम लिहले बिना पीएम मोदी के कहना रहल कि भारत कबहियों कवनो दोसरा देश के जमीन भा संसाधन प आपन नजर नइखे गड़वले. भारत हमेशा दुनिया के आपन परिवार जस मनले बा आ ओकरा बढ़न्ती में आपन रचनात्मक सहयोग दिहले बा.\nइहो कहनी कि रउरो सभे नोटिस कइले होखब कि पिछला तीन चार बरीसन में भारत ला दुनिया के नजरिया में बढ़िया बदलाव आइल बा. पूरा दुनिया के फोकस आजु भारत प बा त एही चलते कि देश बदल रहल बा.\nएह सम्मेलन के उप-राष्ट्रपति वेंकैया नायडू आ विदेश मंत्री सुषमा स्वराजो संबोधित कइनी लोग.\nजम्‍मू-कश्‍मीर के सोपोर इलाका में बाकायदा अभियान चला के आतंकवादियों के मॉड्यूल पता लगा के दू गो लोकल आतंकियन के गिरफ्तार कइले बाड़ें सुरक्षाबल. एहनी का लगे से एके-47 राइफल आ अउरियो असलहा गोला बारूद बरामद भइल बा.\nपाकिस्‍तान में बलूचिस्‍तान असेम्‍बली इमारत का लगे भइल एगो बम धमाका से चार गो सिपाहियन समेत आधा दर्जन लोग मरा गइल आ डेढ़ दर्जन लोग घवाहिल हो गइळ.ई धमाका एगो पुलिस वाहन के निशाना बना के कइल रहुवे.\nअगिला महीना दक्षिण कोरिया में होखे जा रहल शीतकालीन ओलंपिक ला उत्तर कोरिया आपन टीम भेजा के तइयार हो गइल बा. ई फैसला पिछला दिने दुनु देशन का बीच भइल बइठक का बाद लीहल गइल.\nदेश के शेयर बाजार मंगल का दिने एतिहासिक स्तर प बन्द भइल. सेंसेक्स 34 हजार 443 के रिकार्ड बनावत बंद भइल त निफ्टी 10 हजार 637 के रिकार्ड बना के.\nदेश के सुप्रीम कोर्ट मंगल का दिने साफ कइलसि कि सिनेमाघरन में फिलिम देखावे से पहिले राष्ट्रगान बजावल जरुरी नइखे. गनीमत अतने रहल कि अदालत ई ना कहलसि कि नइखे बजावे के. असल में देश के एगो बड़हन जमात देश ला आपन सम्मान देखावल अपना मजहब का खिलाफ मानेला. दुख के बाति बा कि मजहबी आधार पर भइल देश के बँटवारा का बावजूद इस्लामी संस्कार राखा वाला नेहरु देश के सेकूसर बना दिहलन आ आजु हालात अतना बिगड़ गइल कि एह देश में हिन्दुवनो ले बेसी अधिकार आ सुविधा गैर हिन्दुवन के मिले लागल बा आ अतनो प एह लोग के संतोष नइखे.\nउत्तर बिहार से दक्षिण भारत जाए वाली रक्सौल-हैदराबाद आ दरभंगा-सिकंदराबाद विशेष रेलगाड़ियन के परिचालन 1 अप्रैल ले बढ़ा दिहलसि पूर्व मध्य रेलवे. पहिले ई सेवा3फरवरी के खतम होखे वाला रहुवे.\nगोपालगंज जिला के गोपालपुर इलाका के सेमरा गांव का लगे से पुलिस सवा दू हजार विदेशी शराब केह बोतलन का साथे तीन गो शराब तस्करन के गिरफ्तार क लिहलसि.\nसारण जिला के जलालपुर इलाका से शराब माफिया अभिमन्यु सिंह के काल्हु पुलिस गिरफ्तार क लिहलसि.\nसासाराम कोर्ट हाजत से शारब पियला के अपराध में बंद एगो कैदी फरार हो गइल. ओह शराबी के मालूम नइखे कि अब ऊ एगो अउर अपराथ अपना खाता में जोड़ लिहलसि.\nकैमूर जिला के चांद इलाका में कुछ अपराधी एगो आदमी के गोली मार के हत्या क दिहले सँ. ओह आदमी के पहचान अबहीं ले नइखे हो सकल.\nमंगल का दिने बांदा जेल में अपना मेहरारु से बतियावते में माफिया विधायक मुख्तार अंसारी के ह़र्ट अटैक हो गइल. उनुकर हालत देख के मेहरारुओ बदहवास हो गइली. अब दुनु जने के इलाज आनन फानन में एम्बुलेंस से ले आके लखनऊ के पीजीआई अस्पताल में हो रहल बा. वइसे एकरो गुनगुनाहट बा कि बांदा जेल में होखत सख्ती का चलते मुख्तार के आपन गैंग सम्हारे में दिक्कत होखत रहुवे.\nआजमगढ़ के जहानागंज इलाका के बैजहां गांव का लगे भइल मुठभेड़ में पचिस हजार के इनामी बदमाश छन्नू सोनकर के पुलिस मार गिरवलसि. एगो सिपाहियो एह मुठभेड़ में घवाहिल हो गइल बा. एगो दोकरा वाकया में अतरौलिया इलाका के अजगरा स्कूल का लगे एगो सपा नेता के मूड़ कटल लाश मिलल बा. मरेवाला राजबहादुर राय अकबेलपुर गाँव के रहलन. उनुकर भाई गोँवे के पाँच जने पर नामजद केस लिखववले बाड़न.\nसाढ़े अड़सठ हजार बेसिक शिक्षकन के बहाली प्रक्रिया शुरु हो गइल बा. भरती परीक्षा फरवरी का आखिर में होखी आ एहमें बइठे वालन के आपन आधार कार्ड देखावल जरुरी होखी.


धुरंधर – द शूटर के प्रमोशन में अइली संगीता – Anjoria\nधुरंधर – द शूटर के प्रमोशन में अइली संगीता\nसाईं चलचित्र इंटरटेनमेंट के बैनर में बनल भोजपुरी फिलिम “धुरंधर – द शूटर” के पूरा टीम समस्तीपुर के भोला सिनेमाघर में फिलिम के प्रमोशन ला चहुँपल. फिलिम के हिरोइन संगीता तिवारी आ अवधेश मिश्रा दर्शकन से सीधा संवाद कइलें. संगीता तिवारी कहली कि ई बात सही बा कि भोजपुरी फिलिमन से हिंदी फिलिम के राह बनेला बाकिर भोजपुरी फिलिमन के मिठास के आपन एगो अलगे अंदाज बा. भोजपुरी फिलिमन के एगो बड़हन दर्शक वर्ग बा. बतवली कि उनुका हिंदी फिलिमो में ऑफर मिलल बा आ फिलिम जल्दिए फ्लोर पर आई. धुरंधर के डायलॉग “ना एको चिट्ठी भेजल . ना एको संदेश” के दोहरावत संगिता कहली कि इहे त ह भोजपुरी के मिठास.\nसंगीता कहली कि समय आ गइल बा कि सिनेमा भोजपुरी के फूहड़पन से मुक्त करावल जाव. भोजपुरी फिलिमन में अब पारिवारिक, सामाजिक ताना बाना खूबसूरती से परोसल जाए लागल बा एहसे दर्शको सिनेमा घर ओर उमड़े लागल बाड़ें.\nधुरंधर फिलिम के प्रचार ला दर्शकन खातिर विशेष इनाम योजनो चलावल जात बा जवना तहत लकी दर्शकन के ढेरे तरह के उपहार दिहल जात बा. प्रोमोशन के एह मौका पर सिनेमा गृह संचालक राज कुमार सिंह, आ राजेश सिंह मौजूद रहलें.\nप्रवेश खातिर सगुनिया बनारस\nप्राण साहब के निधन पर भोजपुरीओ सिनेमा जगत दुख में पड़ल


सिर्फ शो-पीस बनिके नइखी रहल चाहत राखी त्रिपाठी | Anjoria's Weblog\nअमूमन भोजपुरी हीरोइनन के अहमियत शो-पीस से बेसी कुछ ना होखे. मजबूरिये में सही बाकिर अभिनेत्री लोग एह हालात के नियति मान लिहले बा. बाकिर राखी त्रिपाठी हालात से समझौता कइला का बजाय ओकरा के बदलल चाहत बाड़ी.\nबकौल राखी अगर हीरोइनन के शो-पीस वाला हालात में बदलाव नइखे आवत त एकर खामियाज़ा भोजपुरीए सिनेमा के उठावे पड़ी. सिनेमा के मिजाज़ आ अंदाज़ तेज़ी से बदलत बा, अब दर्शक अभिनेत्रियन के खाली डाँड़ मटकावत भा फेंड के टहनी पकड़ले गावत नइखे देखल चाहत. बलुक फिल्म के कहानी आ ओकरा ट्विस्ट अउर टर्नो में उनुकर पूरी भागीदारी चाहत बा.\nकॉलेजे का समय से बागी सुभाव के रहल राखी त्रिपाठी ग्लैमर के कामयाबी के पैमाना माने के तइयार नइखी. उनुकर कहना बा कि कहानी के माँग पर ग्लैमर झमकवला से उनुका कवनो परहेज बाकिर जबरिया सिचुएशन ठूंस-ठेल के देह उघारे के चलन उनुका मंजूर नइखे. इहे ना, राखी एह इंडस्ट्री के कई अउरियो रिवाजन से इत्तेफाक ना राखसु. बावजूद एकरा उनुकर कामयाबी के सफर बिना रुकले जारी बा.\nहालही में राखी त्रिपाठी के मैथिली फिल्म “सजना के अंगना में सोलह श्रृंगार” आ भोजपुरी फिल्म “अचल रहे सुहाग” कामयाबी के परचम फहरवलसि. एह फिल्मन के उदाहरण पेश करत राखी के कहना बा कि एह फिल्मन में परम्परा आ मूल्यन के तवज्जो दिहल गइल रहे आ तबहियो दर्शक एह फिल्मन के आपन भरपूर प्यार दिहले. एहसे ओह फिल्मकारन के आँख ज़रूर खुली जे सेक्स आ फूहड़पने के अपना सफलता के कुंजी मानत लकीर के फ़कीर बनल बाड़े.\nआवे वाला समय में राखी त्रिपाठी ‘चुन्नुबाबू सिंगापुरी’, ‘काली’, ‘कोठा’, ‘चालबाज़ चुलबुल पांडेय’ अउर ‘जीजाजी की जय हो’ जइसन फिलिमन में नजर आवे वाली बाड़ी.\n(स्पेस क्रिएटिव मीडिया के भेजल रपट)\nThis entry was posted in कलाकार and tagged राखी त्रिपाठी by Anjoria. Bookmark the permalink.


टटका खबर : बुध, 22 जुलाई 2015 (गदबेर) – टटका खबर\nना काम कइनी ना करे देब का सिद्धांत पर चलत कांग्रेसी गोल आजुओ संसद ना चले दिहलसि. दिक्कत ई बा कि सरकार हर मुद्दा पर बहस आ चरचा ला तईयार बिया बाकिर कांग्रेस के त बस इस्तीफे चाहीं. लोग ओकरा के हरा के बियाबान में भेज दिहलसि त उहो केहु के आराम से काम ना करे दी. आजु लोकसभा में स्पीकर सुमित्रा महाजन सांसदन के चेतावत कहली कि अगर केहु तख्ती देखावल त ओकरा के बाहर करा दीहल जाई. कहली कि संसद के मर्यादा बनवले राखल जरूरी बा. एह बात पर कांग्रेसी गोल फेरू संसद के बीच में आ गइल आ नारे बाजी करे लागल. ई लोग करिया पट्टिओ बन्हले रहुवे बाँह पर. हल्ला गुल्ला थमत ना देख लोकसभा काल्हु तक खातिर टार देबे के पड़ल.\nराज्‍योसभा में हालात अइसने रहल आ ओहिजो दुनू तरफ के गोल अपना अपना जिद्द पर अड़ल रहल. ओहिजो कवनो काम काज ना हो पावल.\nआजु विदेश मंत्री सुषमा स्‍वराज एगो ट्विट क के कांग्रेस के एगो बड़का नेता कोयला घोटाला के आरोपी संतोष बागरोडिया के राजनयिक पासपोर्ट दिआवे ला उनुका पर दबाव डाले के कोशिश कइले रहलें. कहली कि समय अइला पर संसद में ओह नेता के नाम जाहिर कर दीहें. सुषमा के ट्विट का बाद सोनिया गाँधी आ राहुल गाँधी के अगुअई में निकले वाला विरोध रैली रद्द कर दिहलसि कांग्रेस आ एकर कवनो कारणो ना बतवलसि.\nबिहार के मुख्यमंत्री नीतीश कुमार आजु एगो ट्वीट का कइलन कि बिहार के राजनीति गरमा गइल. नीतीश कहलन कि ‘चंदन विष व्यापत नहीं, लिपटे रहत भुजंग’ आ ओकरा बाद लोग पूछत बा कि ई भुजंग के ह? कुछ दिन पहिले लालू नीतीश के तुलना जहर से कइले रहलें त अब नीतीश लालू के सीधे साँप बता दिहलन.\nमध्‍यप्रदेश में व्‍यापमं घोटाला पर होखत हंगामा का चलते विधानसभा के मानसून सत्र तय समय से नौ दिन पहिलहीं खतम कर दीहल गइल. एह बीच ना त कवनो बहस हो सकल ना सवाल उठावल गइल. हालांकि पाँच गो विधेयक आ अनुपूरक बजट केहू तरह पास करा लीहल गइल.\nदिल्‍ली महिला आयोग के अध्‍यक्ष का रूप में स्‍वाती मालीवाल के बहाली के दिल्‍ली के उपराज्‍यपाल नजीब जंग नामंजूर कर दिहलन आ सरकार से पूछलन कि बिना उनुका से मंजूरी लिहले ई बहाली कइल कइसे गइल.\nमुंबई में 1993 के बम विस्‍फोट करावे वाला याकूब मेमन अब महाराष्‍ट्र के राज्‍यपाल का लगे दया के गोहार लगवले बा. सैकड़ों निर्दोष लोग के जान लेबे वाला का तरफ से एह तरह दया खातिर गोहार लगावल अजबे लागत बा.\nबम्‍बई शेयर बाजार में आजु शानदार उछाल देखे के मिलल आ बाजार तेजी ले के बंद भइल. डालर के मुकाबले रुपिया के दाम में चार पइसा के कमजोरी आइल. आजु सेंसेक्स में 323 अंक आ निफ्टी में 104 अंक के बढ़त दर्ज भइल.\nअपना मुख्यमंत्रियन पर कांग्रेसी हमला का बाद आजु भाजपा पलटवार कइलसि आ उत्तराखंड के कांग्रेसी मुख्यमंत्री हरीश रावत के एगो आडियो क्लिप जारी क दिहलसि जवना में ऊ एगो शराब कारोबारी से रुपिया के लेनदेन के बात करत बाड़न.\nतीन दिन से जमशेदपुर में चलत साम्प्रदायिक तनाव का माहौल में आजु कवनो घटना ना घटल आ कर्फ्यू में चार घंटा के ढील दीहल गइल. बाकिर जमशेदपुर के मानगो, आजादनगर, ओलिडीह आ एमजीएम इलाका में ई राहत नइखे दीहल गइल. सोमार का दिने मानगो में एगो लड़िकी से छेड़छाड़ के बाद मारापीटी हो गइल रहुवे आ दू गो समुदाय का बीच तनाव पसर गइल.\nयूपी सरकार अब अइसन इंतजाम कर दिहले बिया कि पेट्रोल आ डीजल के दाम में होखे वाला कटौती के फायदा लोग मत उठा लेव. पहिले दाम का अनुपात में वैट लागत रहुवे आ दाम कम भइला पर वैटो कम हो जात रहुवे जवना से लोग के बेसी फायदा होखत रहुवे. बाकिर अब लीटर पर वैट लगा दीहल गइल बा आ दमा घटला पर वैट घटे के लाभ ना मिल पाई जनता के.\nटटका खबर से कवनो तरह के आमदनी ना होखे, एहसे आदमिओ ना राखल जा सके एकरा पर काम करे खातिर. जब समय मिलेला त अपना भोजपुरी प्रेम का चलते एकरा के प्रकाशित करत रहेनी. कमाए खाए वाला कामो पर धियना दीहल जरूरीए होला अतना रउरो सभे मानब आ देर सबेर अबेर कुबेर का चलते होखे वाला दिक्कत के अनदेखी क देब.


कुलछनी – Anjoria\nOct 26, 2014 उमेश ओझा, कहानी, भोजपुरी\nनीलम के गोड़ धरती प ना पड़त रहे. खुशी के मारे एने से ओने उछलत कुदत चलत रही. एह घरी के सभ लइकी आ लइका के बड़ी इन्तजार रहेला. नीलमो आखिर उछल कुद काहे ना करस. उनकर बिआह जे ठीक भइल रहे. नीलम के मन में खुशी के लड्डू फूटल जात रहे. तिलक लेके उनकर बाबुजी आपन हित-नाता के साथे निकले वाला रहले. तबही नीलम अपना बाबुजी के आवाज लगवली, ‘बाबुजी…, बाबुजी….!’\n‘इयाद से लइका वाला सोना के सिकरिआ राखी लिही.’\nनीलम के घर मे बइठल सभ लोग नीलम का ओर देखे लगले. नीलम के मॉइ चुस्की लेत बोलली, ‘अरे ए पगली, तोरा का हो गइल बा? हमनी के मालूम बा कि तहार बिआह होता. मजाल बा कि कवनो कसर रहि जाई.’\nसभ लोग हंसे लागल. नीलम शरमा के भाग गइली. नीलम के बाबुजी रविरंजन जिला समाहरणालय में नोकरी करत रहले. जिला के प्रतिष्ठितन में उनकर गिनती होत रहे. उनका एगो बेटी नीलम आ एके गो बेटा विनय बाड़न. रविरंजन नीलम के बढिया शिक्षा दिअवइले रहले. नीलम सी॰एस॰ करत रहली. विनय अबही +2 के अंतिम परीक्षा में बइठे वाला रहले. नीलम के एगो बड़ कम्पनी से नोकरी के बुलावो आइल रहे. नीलम कद काठी के बढिया, दुधिया गोराई के, करिया आँखि उनकर सुन्दरता के चार चाँद लगावत रहे.\nदोसर ओर सत्य प्रकाश कलकता पुलिस में इन्सपेक्टर के पद प कार्यरत रहीं. उनका एकेगो बेटा प्रेम बाड़न. प्रेमो नीलम से कवनो निहन कम ना रहले. प्रेम सी॰ए॰ कइला के बाद मुंबई के एगो प्रतिष्ठित कम्पनी में नोकरी करत रहले. सत्य प्रकाशो अपना बेटा प्रेम के बिआह इयादगार के रूप में मनावल चाहत रहले कि वोइसन बिआह केकरो ना भइल होखे. आपन बेटा के बिआह खातिर रविरंजन से दहेज के रूप में नगद पैतीस लाख आ एगो मारसीडीज गाड़ी प तय कइले रहले. बिआह ठीक ठाक होखला के बाद सत्य प्रकाश, रविरंजन से कहसु कि, ‘भाई रविरंजन जी, हम त, राउर लइकी के सुन्दरता के देखीए के अतना कम में बिआह तय कइले बानी. ना त पचासो लाख देबे वाला आदमी आइल रहले.’\n‘हँ सत्य प्रकाश जी, काहे ना, राउर बेटा सी॰ए॰ जे कइले बा आ उपर से रउआ पुलिस इन्सपेक्टर ठहरनी. खुशी से ना त डर से त मिलीये जाइत, कि कानुन के सभ जानकारी रउरा बा, ओकरा बेटी के कइसे तंग कइल जाइ रउरा से बढिआ दोसर के जानी.’ एह बात प दुनो ठहका मारी के हंसे लागत रहले.\nरविरंजन अपना सगा संबंधियन का साथे तिलक लेके कलकता सत्य प्रकाश जी का घरे पहुँच गइले. तिलक गाजा बाजा के साथे शांति पूर्वक पूरा भइल. सत्य प्रकाश आपन बेटा के तिलक में अपना विभाग के सभ बड़ अधिकारियन के बोलवले रहले. सभ केहु तिलक में रविरंजन के चढ़ावल समानन के खुब बड़ाई कइले. प्रेम के खुब ढेर आशीर्वाद दिहलन. रविरंजनो आपन बेटी के बिआह में कवनो कसर ना राखल चाहत रहले. एकरा खातिर उ बेचाइओ जाे ला तइयार रहले. आपन लइकी के बिआह में आपन राखल सभ जमा पुंजी लगा दिहले रहन. रविरंजन जी आपन संबंधी लोगन के साथ लइका पक्ष से बिदाई लेके अपना घरे अइले. लइकी पक्ष सत्य प्रकाश के आव-भगत से बड़ी खुश लागत रहे लोग.\nबिआह आठ दिन बादे होखे वाला रहे. बिआह के तेयारी में दुनो पक्ष लाग गइल. जइसे-जइसे बिआह के दिन पास आवत रहे नीलम के घबराहट बढ़ल जात रहे. नीलम आपन होखे वाला पति के बारे में अलग-अलग सपना सजोवे लागल रही. सोचत रही कि उनकर पति कइसे घोड़ा प सवार होके अइहे, आ उनका के अपना साथे लेके जइहे. उ आपन सुहागरात के तेयारीओ कर लेले रही. बिआह के चार दिन रह गइल रहे तसही रविरंजन के फोन के घंटी बाजल…ट्रिन……..ट्रिन………\n‘हेलो, सत्य प्रकाश जी, कहीं कइसे इयाद कइनी. बिआह के तेयारी ठीक से चलत बा नू. बस चार दिन रह गइल बा बिआह के.’\n‘हँ रविरंजन जी, तेयारी त ठीके चलत बा. रउरा से कुछ काम रहल हा. अगर रउरा कलकता आ जइतीं त ठीक होइत.’\n‘कुछ बात बा का, सत्य प्रकाश जी? आजु हमरा के कलकता बोलावत बानी.’\n‘बस अतने कह सकत बानी कि राउर आइल जरूरी बा.’ फोन कट जात बा.\nनीलम के माई पूछली, ‘का जी, का भइल? केकर फोन रहल हा? आ फोन सुनते मुंह काहे लटका लिहनी?’\n‘का कहीं, सत्य प्रकाश जी के फोन रहल हा. ना जाने का बात बा. हमरा के कलकता बोलावत बानी.’\n‘का! कलकत्ता? कहीं फेरू से त कवनो नया माँग ना करी लोग?’\n‘का कहीं, गइले प पता चली. अइसन करऽ, समय नइखे, तेयारी क द. सांझी वाली गाड़ी से चलि जाइब.’\nरविरंजन राति के दस बजे हावड़ा स्टेशन प उतरले आ बिना कुछ खइले पिअले सीधे रात के इगारह बजे सत्य प्रकाश के घरे पहुच गइले. सत्य प्रकाश के घरे पहुचि के रविरंजन अवाक रहि गइले कि ई का, एहीजा त मातमी उदासी छवले बा. कवनो तेयारी नइखे. सभ उदास बइठल शायद इनके आसरा देखत बाड़न. प्रेम रविरंजन के सत्य प्रकाश के रूम में ले गइले. थोड़िके देर के बाद प्रेम बाहर निकल गइले त, सत्य प्रकाश कहले, ‘बइठीं रविरंजन जी, कहीं राहता में कवनो तकलीफ त ना भइल हा?’\n‘ना सत्य प्रकाश जी, दिक्कत त ना भइल हा. बाकि ई का बिआह के घर ह, आ कवनो तेयारी नइखे बुझात, ई कइसन उदासी छवले बा?’\nतब सिसकत ‘का बताईं, रविरंजन जी हलाते अइसन हो गइल बा. बाबुजी जी ना रहनी.’ अतना सुनते रविरंजन के काठ मार गइल. अपना के सम्भारत आ चिहात बोलले, ‘का कहत बानी सत्य प्रकाश जी ? चार दिन पहिले तक त उहां के ठीके रही. अचानक का हो गइल हा?’\n‘का बताईं रविरंजन जी. काल्हू बाबुजी छत से नीचे उतरत रहीं कि सीढ़ी प से गोड़ बिछिला गइल आ ओहिजे उहाँ के आपन प्राण तेयाग दिहनी. हस्पतालो ले जाए के मौका ना मिलल.’\nरविरंजन फेर चिहाइल बोलले, ‘का! सीढी़ से गिर के?’ अब रवि रंजन के आपन खुशी प गरहन लागल लउकत रहे. सोचत रहले कि घरे जाके खुशी के घर में ई कइसन समाचार बताइब. तबहीं सत्य प्रकाश बोलले, ‘रविरंजन जी, कहत बड दुख होता. हालांकि हम उ सभ बात ना मानी, बाकी घर ह, घर के लोग के लेके चले के पड़ेला.’\n‘बिना सकुचाहट के कहीं सत्य प्रकाश जी, कवनो बात के बोझा अपना उपर मत राखीं.’\n‘रविरंजन जी, घर के लोग के विचार बा कि प्रेम के बिआह नीलम से अब ना होई.’\nई बात सुनि के रविरंजन सन रह गइले. पूछले, ‘अइसन काहे सत्य प्रकाश जी?’\n‘घर के लोग मानत बा कि नीलम के सगुन शुभ नइखे. सगुन आवते अइसन हादसा हो गइल. उ कुलछनी बाड़ी. उनका से आपन बेटा के बिआह नइखी कर सकत.’\n‘का कहत बानी सत्य प्रकाश जी? भला नीलम कुलछनी कइसे हो सकत बाड़ी? राउर बाबुजी के साथ घटल एगो घटना रहे. सीढ़ी प से गोड़ बिछिलाये के चलते ई घटना घटल. एह में हमरा बेटी के का दोस बा? अपना घर के लोग के समझाईं. कवन जुग मे जिअत बा लोग! दुनिया कहाँ से कहाँ पहुँच गइल आ रउरा सभे एगो निर्दोष लइकी के, जवना के रउरा सभे जानत तक नइखी, बिआह के पहिले कुलछनी कहे लगनी, आपन घर वालन के समझाईं.’\n‘हम समुझा के थाकि गइल बानी ओकरा बादे रउरा के बोलवले बानी. अब बिआह नइखे हो सकत. दोसरा जगह नीलम के बिआह क दिहीं इहे हमार आशीर्वाद बा.’\n‘अइसन मत करीं सत्य प्रकाश जी. हमरा किहें सब तेयारी हो चुकल बा, हमार पुरा परिवार टुट जाई, हम बरबाद हो जाइब.’\n‘हम कुछ नइखीं जानत, जब बोल देनी त बिआह ना होई. अब रउरा हमरा दुआर से जाईं आ दहेज में दिहल पइसो ले जाईं.’\nरविरंजन आपन सब सुझ-बुझ लगा दिहले बाकि कवनो फायदा ना भइल. आखिरकार रविरंजन अपना घरे आ गइले. घरे पहुचले त नीलम के माई पूछली, ‘का जी, का भइल, कलकता काहे के बोलवले रहे लोग?’\nबात के कवनो असर रविरंजन प ना पड़त रहे. सीधे अपना रूम में जा के पलंग प गिर पड़ले. उनका पंलग प गिरते नीलम चाय के कप लेके आ गइली. बेटी के हाथ से चाय के कप पकड़त रविरंजन भावुक हो गइले आ उनका आँखि से लोर टपके लागल. रविरंजन के लोर नीलम से बाचि ना सकल आ उ देख लिहली. एह प दुनो माई बेटी रविरंजन के लगे बइठ के पूछे लागल लोग. आपन पत्नी आ बेटी के आगे जादा देर तक रविरंजन चुप ना रह पवले. सत्य प्रकाश से भइल सभ बात कह दिहले. नीलम के त आपन सपना बालू के घर लेखा ढहि गइल रहे. उनकर हाल खराब होत जात रहे. बाकि आपन बाबुजी के हाल देखी के आपना प काबू पावत कहली, ‘घबराईं मत बाबुजी, हमहू सी॰एस॰ करत बानी. देखब उ लोग से बढ़िया परिवार में हमार बिआह होई.’\nरविरंजन ई सोचि के बड़ ब्याकुल रहन कि समाज के जवाब का देब. अतना जल्दी नीलम के बिआह कहाँ ठीक क दीं. आपन बेटी के हालत देखि के उ आपना के उनका आगे मजबूत देखावत रहले बाकी भीतर से कतना कमजोर, उ फैसला ना कर पावत रहले कि का करी. उनकर तेयारी सब बेकार हो गइल रहे. तब ही सांझी के उनकर फोन के धंटी बाजल. ट्रिन… ट्रिन…\n‘हेलो, के बोलत बा?’\nदोसरा तरफ से ‘हेलो, रविरंजन जी बोलत बानी, हमरा रवि रंजन जी से बतिआवे के रहल हा.’\n‘जी हमही बोलत बानी, रउरा के?’\n‘जी हम, कमलेश, आसनसोल रेलवे के स्टेशन प्रबन्धक.’\n‘जी कहीं, हम का कर सकत बानी?’\n‘अरे कुछ ना बस हमरा प एगो एहसान.’\n‘का कहत बानी, हम राउर बात नइखी समझ पावत.’\n‘अजी हम राउर बेटी नीलम के बिआह में प्रेम के तरफ से लइकी देखे रउरा किहां गइल रही, आ प्रेम के तिलको में गइल रहीं.’\n‘जी कहीं. हमरा धेआन से रउरा त उतरिये गइल रहीं, कहीं कइसन बानी, कइसे इयाद कइले बानी?’\n‘जी हम सुननी हा कि राउर बेटी नीलम से प्रेम के घर के लोग बिआह करे से मना कर देले बाड़न.’\n‘जी सही सुनले बानी.’\n‘अगर रउरा बुरा ना मानी त एगो बात कहीं.’\n‘अरे कहीं. बुरा का माने के बा.’\n‘हमार बेटा रमेश डिफेन्स में कर्नल बा. राउर बेटी नीलम हमरा आ हमरा बेटा के पंसद बिआ. हम रउरा से नीलम के हाथ, आपन बेटा रमेश के खातिर मांगत बानी. अगर राउर इजाजत होइत त वोही तारीख प बिआह हो जाइत.’\n‘का कहत बानी कमलेश जी? सत्य प्रकाश जी त आपन बाबुजी के मृत्यु के कारण हमरा बेटी के मानि के ओकरा के कुलछनी समझत बाड़न. आ रउरा सभ जानत, आपन बेटा रमेश के बिआह करेके तेयार बानी?’\n‘अइसन कवनो बात नइखे रविरंजन जी, हम अइसन बेकार के बात ना मानी, लइकी में कवनो दोस ना होला. उ त हमनी के समाज के बनावल ढोंग के कोप के भाजन बने ली स. अगर हम रउरा पसन्द बानी त एक दिन के रउरा लगे समय बा हमरा के जाँच लिहीं आ वोही तारीख प बिआह के तेयारी करीं. हमरा के भगवान बहुत कुछ देले बानी. बेटो एकेगो बा. हमरा रउरा से एक फुटी कउड़ी ना चाहीं. चाहीं त बस अपना बेटा खातिर राउर लइकी नीलम.’\n‘ठीक का, कमलेश जी डुबला के भगवान सहारा, हम रउरा लगे आवत बानी.’\nरविरंजन आसनोसल गइले. ओहिजा कमलेश जी से बात क के हंसी खुशी वापस अइले. दोसरा दिन कमलेश आपन बेटा रमेश के बारात लेके अइले. नीलम के बिआह बहुते धूम-धाम से भइल. शहर के ई एगो यादगार बिआह बन गइल. नीलम के बिआह में शहर के बड़-बड़ अफसर आ प्रेस के लोग बिआह के दर्शक रहे. बिआह के बाद नीलम अपना पति रमेश संगे हैदराबाद चली गइली आ ओहीजे दुनो आपन गृहस्थ जीवन हंसी खुशी से बिता रहल बाड़े.\nई कहानी एगो साच घटना प आधारित बा. एकर सचाइ के देखत एकरा मे स्थान आ पात्रन के नाम बदल दिहल गइल बा.\nआवऽ दियावा जरावऽ भोजपुरी के भईया\nमॉरीशस : आपन बोली-आपन लोग\n2 thought on “कुलछनी”\nमजा आ गइल..मजदार रचना..\numeshji ojha says:\nधन्यवाद हौशला हफजाई के अम्रितन्शुओम जी .


गोवा, आंध्रप्रदेश, अउर दिल्ली मे हाल में करावल गइल चार गो विधानसभा सीट के उपचुनावन में सरकारी गोल के जीत मिलल. गोवा में भाजपा के दू गो सीट, आंध्रप्रदेश में तेलुगूदेशम के एक सीट आ दिल्ली के आआपा गोल के एक सीट मिलल बा.\nगोवा के पणजी से मुख्यमंत्री मनोहर परिकर आ वलपोई से स्वास्थ्यमंत्री गिरीश छोडनकर अपना खिलाफ खड़ा कांग्रेसी उमीदवारन के हरवलन.\nदिल्ली के बवाना सीट आआपा का टिकट प जीतल वेदप्रकाश के पलटी मार के भाजपा में गइला से खाली भइल रहुवे. भाजपा उनुके के टिकटो दीहले रहुवे बाकिर आआपा के उमीदवार रामचन्दर उनुका के धकिया के तिसरका जगहा फेंक दिहलन. दुसरका जगह प कांग्रेस के उमीदलार रहलन.हालांकि आखिरी गिनती होखे से पहिले 22वां दौर में भाजपा कांग्रेस से आगा हो गइल।\nआंध्रप्रदेश केनन्दयाल सीट से तेलुगूदेशम के बीबी रेड्डी वाईएसआर कांग्रेस के उमीदवार के हरवलन.


बतकुच्चन – ११५ – Anjoria\nपिछला कई दिन से अलग अलग गोल आपन आपन गोलबन्दी करावे में लागल बाड़ी सँ. कहीं कवनो गोल के गुल्ला छटक जात बा त कहीं बरिसन से राजनीति का गुल्लक में डालल मेहनत पानी में जात लउकत बा. त हमहुं सोचनी कि काहे ना अबकि गोल, गोली, गोला, गुल्लक, आ गोलकी पर बतकुच्चन कर लिहल जाव. हालांकि गोल आ गोला पर बहुत दिन पहिलहुं एक बेर चरचा कइले रहीं. गोल के मतलब अगर बतावे चलीं त गोल अइसन रेखा होले जवना के कवनो ओर छोर ना होखे. एह मामिला में आजु के राजनीतिओ के कवनो ओर छोर नइखे बुझात. केने से चलीं कि एकर माथ गोड़ पकड़ा सको से बुझाते नइखे. संघ के दखलंदाजी के शिकायत करे वाला नेता संघे का दखलंदाजी का बाद मान जात बाड़ें आ फेर से वापिस लवट आवत बाड़ें. त मामिला भइल नु गोल वाला. अंगरेजी में गोल लक्ष्य के कहल जाला. फुटबाल हॉकी वगैरह में गोलपोस्ट होला जवना में गेंद चल जाव त कहल जाला कि गोल हो गइल. एह गोल के भोजपुरी जस के तस ले लिहले बिया बाकिर गोल के बचावे वाला गोलकीपर भोजपुरी में गोलकी बन गइल. अब एह गोलकी के मसाला वाला गोलकी से ना समुझे के चाहीं. मसाला वाला गोलकी गोल मिर्च के कहल जाला. अब ओह मसाला आ गोलकीपर दुनु ला भोजपुरी में गोलकी के इस्तेमाल कइल जाला. गोली बंदूको से निकलेला आ खेल का मैदान में लइकन के टई का रुप में. एह छोट छोट शीशा से बनल गोली से लइका खेलेलें जबकि बंदूक से निकलल गोली से अपराधी पुलिस आ सेना. एगो गोली जबानो से निकलेले जवन सामने वाला के मार गिरावेले. आ जइसे बंदूक से निकलल गोली वापिस ना लवटे वइसहीं से मुँह से निकलल बोली के गोलिओ वापस ना लवटे. ऊ आपन शिकार कइए के रहेले. कहे वाला इहो कहेलें कि बात के घाव लउके ना बाकिर बहुते गहिर चोट करेले. एहसे बोली के गोली बहुते सोच समुझ के चलावे के चाहीं. अब आईं गुल्लक पर. माटी के बनल गुल्लक में एगो छेद बनावल रहेला जवना में लइका लइकीन के बचत के शिक्षा दिहल जाला. ओह गुल्लक में रोज कुछ ना कुछ पइसा डाल के लइका लइकी आपन सिक्का जमा करेलें आ जब गुल्लक भर जाला त ओकरा के फोड़ के सगरी सिक्का बटोर रुपिया में बदल लिहल जाला भा ओकरा से कवनो चीझ बतुस खरीद लिहल जाला. राजनीति में काम करे वाला लोग एगो अदेख गुल्लक में आपन काम के सिक्का डालत रहेलें एह उमेद में कि कबो ई गुल्लक भरी आ तब ऊ आपन मनचाहा पद पा लीहें. बाकिर कुछ बदमाश लइका लइकी अइसनो होलें जे दोसरा के गुल्लक फोड़ सगरी जमा अपने बिटोर ले जालें. एह हालत में ओह लइका भा लइकी के दुखी होखहीं के जेकर जनम भर के कमाई दोसर लूट ले गइल. तब ओकरा के मनावे खातिर बाप महतारी के आगे आवे के पड़ेला आ ओकरा के कुछ भरोसा देबे के पड़ेला. अब एगो नया गुल्लक तूड़े के तइयारी चलत बा. अंतर अतने बा कि एह गुल्लक में साझीदारी में बचत बिटोरल गइल रहुवे आ अब ओकरा के एक फरीक अकेलही हपचे के फेर में बाड़न. कुछ लोग उनुका के लहका दिहले बा कि अलगा ना होखब त फेर तोहरा हाथे कुछ ना लागी. हो सकेला कि जबले रउरा एह बतकुच्चन के पढ़ब तबले ऊ गुल्लक फोड़ दिहल गइल होखी. देखीं कुछ सिक्का हमरो रउरा भेंटात बा कि ना. एह मौका पर एगो कविता याद आवत बा, संगही पढ़नी संगही खेलनी, संगही कइनी छलछंदर, हम चोन्हर साठो ना पवलीं तू लिहलऽ पचहत्तर. का हो भईया तोहरा चाहीं आ हमरा ना चाहीं?


आजु विश्व मातृभाषा दिवस हऽ – Anjoria\nFebruary 21, 2011 OmPrakash Singh चौपाल, देश आ समाज, सरोकार 2\n२१ फरवरी के दुनिया भर में विश्व मातृभाषा दिवस का रुप में मनावल जाला. हमनी भोजपुरियनो खातिर आजु के दिन खास बा. काहे कि जइसन लागत बा देर सबेर भोजपुरिओ दुनिया के विलुप्त होत भाषा भा खतरा में पड़ल भाषा में शामिल हो जाई. काहे कि खतरा में पड़ल भाषा के परिभाषा में ओकरा के बोलेवालन के गिनिती से बेसी महत्व एह बाति के दिहल जाला कि नयकी पीढ़ी ओह भाषा के सीखत बिया कि ना. अगर नयकी पीढ़ी ओह भाषा के नइखे सीखत त ऊ भाषा खतरा में पड़ल तय बा आ अगर ई गिराव रोकल ना जाव त ऊ भाषा एक दिन विलुप्त हो जाई. उदाहरण का तौर पर लीं त इण्डोनेशिया के कुछ भाषा के बोले वालन के संख्या बीस लाख से बेसी बा तबहियो ऊ भाषा विलुप्त होखे का कगार पर बाड़ी सँ काहे कि नयकी पीढ़ी ओकरा के नइखे सीखत जानत. एकरा उलट लाडिन भाषा के बोले वाला करीब तीसेक हजार बाड़न बाकिर लाडिन खतरा में नइखे काहे कि नयकी पीढ़ी अबहियो ओह भाषा के इस्तेमाल करत बिया.\nयूनेस्को के कहना बा कि अगर कुछ ना कइल जाव त आजु बोलल जाये वाली छह हजार भाषा में से आधा त एही शताब्दी के खतम होत में खतम हो जाई. यूनेस्को एह दिसाईं खास कर के सक्रिय बा कि खतरा में पड़ल भाषा के बचावे खातिर हर संभव प्रयास कइल जाव. अगर कवनो भाषा विलुप्त हो जाव त ओकरा साथही विलुप्त हो जाला एगो पूरा सभ्यता आ पूर्वजन के सम्हारल सगरी ज्ञान भण्डार. हमनी का सामने देखते देखत कैथी लिपि बिला गइल. भोजपुरी पहिले कैथिये लिपि में लिखल जात रहे. देवनागरी लिपि के इस्तेमाल से भोजपुरी अबले बाचल बिया.\nदुर्भाग्य से बिहार का भागलपुर इलाका में बोलल जाये वाली भाषा अंगिका अतना सौभाग्यशाली नइखे आ ऊ खतरा में पड़ल भाषा में गिनाये लागल बिया. हिन्दुस्तान में १९८ गो भाषा के खतरा में पड़ल मानल जा रहल बा जबकि ८२ गो खतरा में फँस चुकल बाड़ी. अँगिका के गिनिती ओही में हो रहल बा.\nका हमनी का चाहब कि भोजपुरीओ के गिनिती ओही में होखे ? भोजपुरी आजु जिन्दा बिया त गाँव जवार में रहे वाला ओह लोग के चलते जिनका के अशिक्षित कहल जाला, अशिष्ट कहल जाला. पढ़ल लिखल घर परिवार में त भोजपुरी कहिये से खतरा में पड़ल बिया. लोग के भोजपुरी सुने में लाज लागेला, बोले में लाज लागेला. चलीं आजु विश्व मातृभाषा दिवस का दिने तय कइल जाव कि हमनी के भाषा कबो खतरा में ना पड़ी, हमनी का एकरा के अपना नयकी पीढ़ी के जरुर सिखाएब, भोजपुरी भाषा के प्रचार प्रसार में शिक्षित लोग अधिका से अधिका संख्या में आपन योगदान दी.\nजय भोजपुरी ! जय भोजपुरिया !!\nअगर घरे केहू दोसर आदमी आवेला जे हमरा परिवार के सदस्य नइखे आ ओकरा भोजपुरी बोले आवेला तबो ऊ हिन्दिए में बोले लागेला तबो हम अगर भोजपुरीए में बोलीले त घर के कुछ सदस्य कहेलन कि एकरा दिमाग नइखे आ एकरा पढ़ला लिखला से कवनो फायदा नइखे काहे कि एकरा त ई बुझाते नइखे कि हिन्दी बोलेवाला से हिन्दिए में बातचीत करे के चाहीं। अब बताईं रउवे कि जब घरे में अइसन लोग बा तब बाहर के कहल जाव\nआज हम भोजपुरियन के शपथ लेवे के चाहीं कि जतना सम्मान अंगरेजी आ हिंदी के हमनी के देत बनी जा उतने बलुक उहसे ढेर सम्मान भोजपुरी के देहब जा . आपना लड़का -लड़की के भी भोजपुरी भाषा के ज्ञान दिहल जाई. आपन संसकृति,बोली ,रहन -सहन सब कुछ से परिचय करावल जरुरी बा आज के भोजपुरी से दूर भइल नया पीढ़ी के .


गुलामी के शूटिंग – Anjoria\nहालही में ओम सीरीज मूवी के भोजपुरी फिल्म “गुलामी” के दू दिन के शूटिंग मुंबई का नवगाँव में करावल गइल. एह एक्शन प्रधान फिल्म में आठ गो गाना बा. एह फिल्म से साजिद खान के बतौर अभिनेता भोजपुरी सिनेमा में उतारल जा रहल बा आ उनुकर नायिका बाड़ी प्रिया कपूर. मिथिलेश अविनाश के लिखल कहानी आ उनुके निर्देशन में बनत एह फिल्म में नक्सलवाद आ गरीब मजलूमन पर धनिकन के अत्याचारन के सजीव चित्रण बा. फिल्म के गीत सच्चिदानन्द कवच आ मुन्ना दुबे के लिखल बा, संगीत गुणवन्त सेन के बा, छायांकन नन्दु चौधरी के, नृत्य निर्देशन प्रवीण कुमार के आ फाइट रियाज सुलतान के बा. फिल्म के मुख्य कलाकारन में विराज भट्ट, साजिद खान, प्रिया कपूर, राजू खान, निरुपमा श्री, अखिलेश राय, समीर शैख, कुलदीप, मेहनाज, हरि शरण आ राम सिंह वगैरह के नाम शामिल बा. फिल्म के एह साल दिसम्बर में रिलीज करे के योजना बा.


भोजपुरिया बॉक्स ऑफिस पर जीजा साली के जलवा – Anjoria\nभोजपुरिया बॉक्स ऑफिस पर जीजा साली के जलवा\nभोजपुरिया बॉक्स ऑफिस पर एह घरी जीजा साली के जलवा बा. फगुआ का मौसम में जीजा साली फगुनहट अउरी दिहले बा लोग ई जीजा साली हउवें रवि किशन, रानी चटर्जी आ दिलआवेज़ खान. रवि किशन रानी जीजा फिलिम में बाड़न त दिलआवेज़ खान असलियत में.\nएह जीजा साली के फिलिम “साली बड़ी सतावेली” होली क दिने बिहार में रिलीज़ भइल त रिकार्ड ओपनिंग बिटोरलसि. निर्देशक दिल आवेज़ खान के कहना बा कि फिलिम देखे ला मेहरारुवन के भीड़ उमड़त बा जवना भोजपुरी सिनेमा ला शुभ संकेत बा. एने औरत लोग सिनेमा भोजपुरी से मुह फेर लिहले रहुवे.\nआशिक आरिफ मूवीज के बैनर तले निर्माता आरिफ हुसैन आ आशिक मोहम्मद के एह फिलिम में रवि किशन आ रानी चटर्जी के साथे रिंकू घोष मुख्य भूमिका में बाड़ी आ साथी बाड़न फिरदौस खान, नौशाद खान, साहिल सन्नी , निरुपमा वर्मा , पुष्पा वर्मा, प्रिया पांडे वगैरह.\nइहो संजोग बा कि एही होली पर रिलीज एगो दोसर फिलिम “गंगा जमुना सरस्वती” ओ में रवि किशन आ रानी चटर्जी के जोड़ी बा. ईहो फिलिम बिहार में एतिहासिक हिट के ओर बढ़ल जात बिया..\nजे राह देखावे उहे आदर्श होखेला, कहना बा जीतेन्द्र यादव के\nहैदर काज़मी आ विशाल तिवारी संगे जूझत बाड़न बालेश्वर सिंह


सपा मंत्री बेलगाम हो गइल बाड़े – टटका खबर\nसपा सरकार के बड़ाई जन जन ले चहुँपावे का प्रोग्राम में निकलल सपा मंत्रियन के बदजुबानी के खबर से सपा के छवि अउरी खराब होखे लागल बा. राज्य के वस्त्र उद्योग मंत्री शिव कुमार बेरिया कहलें कि पुलिसवालन के औकात नइखे कि उनुका कहला बिना बइठिओ सकस्. जिन जाने उनकर बात ना मनीहें उनकर वरदी २४ घंटा का भितरे उतरवा लिहल जाई.\nदुग्ध विकास मंत्री राममूर्ति वर्मा अपना भाषण में कहलन कि छोट मोट घटना त हमेशा होत रहल बा आ होत रही चाहे केहु के सरकार आवे.\nपर्यटन मंत्री ओमप्रकाश सिंह कहलें कि राज्य के कानून व्यवस्था के हालत त ठीक बा बाकिर मीडिया के दिमाग खराब हो गइल बा.\nअउर त अउर, सबले बढ़िया बयान आइल बा मुलायम सिंह के भाई राजपाल यादव के जे कह बइठले कि सरकार त बढ़िया काम करत बिया बाकिर पार्टी नेतृत्व सही फैसला नइखे ले पावत जवना चलते विरोधियन के मौका मिल जात बा सरकार पर अछरंग लगावे के.\nअब सपा के कहना बा कि एह मंत्रियन के बयान के जाँच करावल जाई आ दोषी मिलला पर एह लोग पर कार्रवाई कइल जाई.


भिखारी ठाकुर के भोजपुरी के भगवान बतावत उनकर मूर्ति लगावे के माँग – Anjoria\nनवम्बर 24, 2013 भिखारी ठाकुर\nभिखारी ठाकुर के भोजपुरी के शेक्सपीयर कहल जाला. एने कुछ दिन से सोशल मीडिया प भिखारी ठाकुर के मूर्ति लगावे का बारे में फेसबुक प भोजपुरिका नवहियन में बहुते हलचल देखे पढ़े के मिलत बा.\nएही बारे में फेसबुक पेज “अपनी भोजपुरी संस्कृति” के संचालक आ भोजपुरी कलाकार कमलजी मिश्रा कहले बाड़न कि भिखारी ठाकुर के प्रतिमा हर चर्चित जगहा लगावे के चाहीं. कमलजी मिश्रा के शिकायत बा कि भोजपुरी के कलाकार क्रिकेट खिलाड़ी सचिन के मंदिर बनवा सकेले बाकिर अपना भोजपुरी के भगवान के सन्मान करे ना आवे.\nलिखले बाड़न कि जब ले भोजपुरी के भगवान के मूर्ति ना लगावल जाई तब ले चुप ना बइठीहें.


टटका खबर : अतवार,9अगस्त 2015 (बलिया-छपरा) – टटका खबर\nभाजपा के एगो बड़ नेता आ सांसद रहल रामनाथ कोविंद के बिहार के राज्यपाल आ शिक्षाविद आचार्य देवव्रत के हिमाचल प्रदेश के राज्‍यपाल बनावल गइल बा. पेशा से वकील रहल 69 साल के रामनाथ कोविंद उत्तर प्रदेश के कानपुर से हउवें आ भाजपा के अनुसूचित जाति मोरचा के प्रमुखो रहल बाड़े. बिहार के नयका राज्यपाल के नियु्क्ति का खिलाफ नीतीश आ लालू मिल के विरोध करे के फैसला कइले बाड़े. नीतीश के कहना बा कि उनुका एह बात के जानकारी सीधे मीडिया से मिलल आ उनुका से एह बारे में कवनो सलाह मशविरा ना कइल गइल जबकि अइसन परंपरा बा.\nगैरकानूनी तरीका से शराब बेचे वाला दबंग आरा के महादलित बस्ती में शनिचर का दिने जम के उत्पात कइले सँ आ ओहनी के मारपीट आ गोलीबारी से पाँच जने घवाहिल हो गइलें. बतावल जात बा कि सहार थाना के पेरहाप गाँव में शराब बिक्री ले के एगो महादलित परिवार आ भट्टी संचालक का बीच विवाद का चलते ई बवाल भइल बा.\nजवन काम दस बरीस में ना हो सकल तवना के महजन चौदह महीना में कर देखवलसि केन्द्र में भाजपा सरकार आ शनिचरा का दिने दीघा-सोनपुर रेल सह सड़क पुल पर ट्रेन के इंजन चला के एकर ट्रायल कर देखवलसि. एह इंजन के हरी झंडी बान्द्रा से रेल मंत्री सुरेश प्रभु आनलाइन देखवलन आ एहिजा मौका पर मौजूद रहलें रेल राज्यमंत्री मनोज सिन्हा, स्वच्छता व पेयजल मंत्री रामकृपाल यादव अउर कौशल विकास राज्यमंत्री राजीव प्रताप रुढ़ी.\nबिहार के सगरी घर में बिजली चहुँपावे के राह साफ करत केन्द्र सरकार बिहार के सातो दिन चौबीसो घंटा बिजली मिले वाला राज्यन में शामिल क लिहलसि. 17 अगस्त के पटना में एकर एलान केंद्रीय ऊर्जा मंत्री पीयूष गोयल करीहें आ ओही दिने ऊ आ बिहार के बिजली मंत्री विजेंद्र प्रसाद यादव एह बाबत समझौता पत्र पर दस्तखतो करीहें. एहसे पहिले एह सूची में दिल्ली, आंध्र प्रदेश अउर राजस्थान के राखल गइल बा. आ जल्दिए झारखंड, उत्तर प्रदेश, उत्तराखंड, तेलंगाना आ पूर्वोत्तर राज्यनो ला योजना बना लीहल जाई.\nसारण जिला के तरैया-अमनौर मेन रोड पर बेलहरी गांव का नियरा शनिचर का दिने एगो कार से कचरा के छह बरीस के एगो स्कूली बच्चा के मौत हो गइल. कार वाला हादसा का बाद कार ले के भाग गइल आ नाराज लोग घंटन सड़क जाम क के विरोध जतवलें.\nछपरा नगर परिषद के नगर निगम बनावे के कसरत फेरू शुरू भइल बा. तीन बरीस पहिले तब के नगर विकास मंत्री छपरा शहर में एगो सभा में एकर एलान कइले रहलें बाकिर बाद में जनसंख्या के आधार पर एकरा पर रोक लाग गइल.\nसिवान जिला के गुठनी इलाका के जतौर चट्टी पर के सरकारी शराब का दुकान पर शुक के देर रात तीन गो अपराधी गोली चला के पचास हजार रुपिया लूट ले गइलें. तीनो बदमाश दू गो बाइक से आइल रहलें आ हथियारन से लैस रहलें. सेल्स मैन पर फायरिग क के ओकरा लगे राखल नकदी लूट ले गइले स. हालांकि थाना प्रभारी के कहना बा कि उनुका लगे एह बारे में कवनो शिकायत नइखे आइल.\nगोपालगंज में एगो छात्र नेता सचिन सिंह पर बवाल करे के मुकदमा दर्ज भइला का खिलाफ शनिचर का दिने विद्यार्थी सब विरोध मार्च निकालले आ थाना गेट अउर कलेक्ट्रेट गेट पर प्रदर्शन कइले.\nयूपी के महगांव आ काजीपुर का बीच शनिचर भोर में दू गो वाहन के टक्कर से पाँच गो श्रद्धालुअन के मौत ठाँवे पर हो गइल आ नौ जने घवाहिल हो गइले. जौनपुर के हरदौरी गाँव के एगो परिवार के लोग कौशांबी के कड़ा धाम में मां शीतला के दर्शन खातिर जात रहलें जब ई हादसा हो गइल.\nबलिया में यूपी सरकार के मंत्री लोग साइकिल चला के सपा के प्रचार करे में जुटल बा. एह मंत्रियन में कैबिनेट मंत्री अंबिका चौधरी, राम गोविंद चौधरी आ नारद राय शामिल रहलें. बाकिर एह लोग में से केहू एह दिसाईं कोशिश नइखे करत कि बलिया के बिजली पूरा मिल सको आ कवनो रुटीन बन पावो बिजली के आए जाए के.\nबलिया देवरिया के जोड़े वाला भागलपुर-तुत्तीपार पुल के रेलिंग तूड़त एगो ट्रक शुक का रात नीचे नदी में गिर गइल जवना से ओह पर सवार चालक समेत तीन जने बहुते घवाहिल हो गइलें. ट्रक मऊ के दुबारी से लकड़ी लाद के सलेमपुर देवरिया जात रहुवे.\nकेंद्र सरकार मणिपुर के भरोसा दिहले बावे कि नागा शांति समझौता के आखिरी रूप देबे का बेरा मणिपुर के नजरिया पर पूरा धियान दीहल जाई. काल्हु गृहमंत्री राजनाथ सिंह आ मणिपुर के मुख्‍यमंत्री ओकराम इबोबी सिंह का बीच मुलाकात में ई बात कहल गइल. पहिले एह समझौता के सराहे वाला पुर्वोत्तर के तीन गो राज्य के मुख्यमंत्री अब सोनिया गाँधी के दबाव में एह समझौता का खिलाफ बयान देत बाड़े.\nशनिचर रात जम्मू कश्मीर के कुपवाड़ा जिला के तंगधार सेक्‍टर में घुसपैठ करे वाला पाँच गो घुसपैठियन से सेना के मुठभेड़ होखला के खबर बा. ओने पकड़ाइल आतंकी नवेद के निशानदही पर ओकरा के टिकावे वाला आ सहायता देबे वाला चार जने के गिरफ्तार कर लीहल गइल बा.\nमुख्‍य निर्वाचन आयुक्‍त नसीम जैदी बिहार के दौरा का बाद कहलन कि चुनाव आयोग बिहार में चुनाव के तइयारियन से संतुष्ट बावे. कहलन कि वोदिंग का समय अर्धसैनिक बल तैनात कइल जइहें.\nवाराणसी जेल में दस बरीस के कैद के सजा भुगतत एगो नवही इग्नू के इम्तिहान में टाप कइले बा. 24 साल के अजीत कुमार सरोज इग्नू से डिप्लोमा इन टूरिज्म स्टडीज कोर्स के परीक्षा में ई मुकाम हासिल कइले.\nकाल्हु दिल्ली में नीतीश कुमार बिहार फाउन्डेशन के सभा में बोले खातिर जसहीं उठलन तसहीं करीब एक दर्जन नवही बिहार के खराब कानून व्यवस्था का खिलाफ नारेबाजी शुरु क दिहले. नीतीश एह विरोध के एगो साजिश के हिस्सा बतवलन.\nट्रेंटब्रिज में होखत पांच मैच के एशेज क्रिकेट श्रृंखला के चउथा टेस्‍ट मैच में मेजबान इंग्‍लैंड ऑस्‍ट्रेलिया के पारी आ 78 रन से हराके तीन-एक के अजेय बढ़त बना लिहले बावे. श्रृंखला के पांचवां आ आखिरी मैच 20 अगस्‍त से ओवल में खेलल जाई. ऑस्ट्रेलिया के कप्‍तान माइकल क्लार्क ओकरा बाद क्रिकेट से सन्यास ले लीहें.\nओडिशा पुलिस एगो स्वंयभू साधू सारथी बाबा के धोखाधड़ी आ दोसरा आरोपन में गिरफ्तार कर लिहले बिया. सारथी बाबा के खिलाफ कार्रवाई करे के मांंग ले के लोग प्रदर्शन करत रहुवे.\nकांग्रेस ठान लिहले बिया कि ऊ देश के जनता के ओकरा के सत्ता से हटावे के भरपूर बदला ले के रही. कवनो ना कवनो बहाने संसद के काम रोक के विकास ना होखे देबे खातिर तय क लिहले कांग्रेस के कहना बा कि अबहियों ऊ संसद ना चले दी जबले भाजपा सरकार ओकरा से बातचीत के ओकरा के मना नइखे लेत.\nTags: News in Bhojpuri, छपरा, टटका खबर, बलिया, भोजपुरी में खबर., सि‌वान


गुंजन पन्त कहिए दिहली आई लव यू – Anjoria\nआमतौर पर पहिले दू जने में प्यार होला, तब लोग एक दोसरा से कहलें “आई लव यू” आ फेर शादी होला. बाकिर सिनेमा भोजपुरी के स्टार अदाकारा गुंजन पन्त पहिले “सात फेरे” लेके शादी कइली फेरू कहली “आई लव यू” आ “भईल तोहरा से प्यार”. एह के बाद त रउरा समुझिए गइल होखब कि बात रियल लाइफ ना रील लाइफ के होखत बा.सुपर स्टार अभिनेता विनय आनन्द संगे गुंजन पन्त कई फिलिम कर चुकल बाड़ी. आ ओहमें एह दुनु के कई बेर शादियो हो चुकल बा. बाकिर अब जा के गुंजन विनय आनन्द संगे “भईल तोहरा से प्यार – आई लव यू” में आवत बाड़ी.\nसिनेमैटोग्राफर आ निर्देशक शाद कुमार के निर्देशन में बनत एह फिलिम के निर्माता लेखक आ गीतकार हउवें धर्मेन्द्र कुमार मौर्य, आ नृत्य निर्देशक ज्ञान सिंह हउवें. कलाकारन में विनय आनंद आ गुंजन पन्त के अलावा राजीव दिनकर, सिमरन, उपासना सिंह, आनंद मोहन, लालमन सिंह, मेहनाज़ खान, देव मल्होत्रा, शम्भू प्रसाद, अभिलाषा, आ बेबी फ़ारिया वगैरह के नाम बा.\nगुंजन पन्त के आवे वाली फिलिमन में लक्ष्मण रेखा, कोठा, यादव पान भंडार, आ राम लखन वगैरह बाड़ी सँ.


तुलिप के नया रूप – Anjoria\nतुलिप के नया रूप\n‘धमाल कइल राजा’ में नकचढ़ी अउर घमंडी लड़िकी बनल तुलिप सिंह के अब प्रमोशन हो गइल बा. अब ऊ पुलिस में भर्ती होखे जात बाड़ी.\nहैरान मत होईं, काहे कि हम बात करत बानी उनुकर अगिला फिलिम ‘राजपूत पवन सिंह’ के, जवना में तुलिप सिंह एगो डी.सी.पी. के रोल में नज़र आवे वाली बाड़ी. बकौल एक्ट्रेस तुलिप सिंह ऊ अपना के रिपीट कइल पसंद ना करेली. ‘दे दे पिरीतिया उधार’, ‘गाँव की गंगा’, ‘के बनी दूल्हा’, ‘धमाल कइलऽ राजा’ अउर ‘काली’ ले ऊ आपन विविधता बनवले रखले बाड़ी. तुलिप के कहना बा कि ऊ कवनो एगो इमेज में बन्हा के रहल नइखी चाहत.\nअब देखे के बा कि तुलिप के ई नयका अवतार दर्शकन के कतना नीक लागऽता.\nरम गइलन रमण नैय्यर\nजब डबिंग में रो पड़लन अजय दीक्षित


टटका खबर (मंगल, 14 अप्रैल 2015) – टटका खबर\n(सोमार, 13 अप्रैल के खबर)\nनई दिल्ली में छुआछूत खतम करे के अभियान के शुरुआत करत केन्द्रीय गृहमंत्री राजनाथ सिंह कहलन कि समाज के कमजोर आ छँटुआ हिस्सा का साथे जाति का आधार पर कवनो तरह के भेदभाव ना होखे दिहल जाई.\nजान जाईें जे एह घरी संघ के अभियान एही तरह के बा जवना में ऊ ‘एक गाँव के एक पनघट – एक मरघट’ के नारा दिहले बावे. हिन्दू समाज के कमजोरी के सबसे बड़ कारण इहे जातिगत भेदभाव रहल बा. अगर हिन्दू अपना बीच से एह भेदभाव के खतम कर देसु त देश में हिन्दूवन के दबावे वाला केहू ना रह जाई आ वोट बैंक पालिटिक्स हवा हो जाई. बाकिर वोट बैंक राजनीति करे वाला बहाना खोज खोज के हिन्दू समाज के अलग अलग तबका का बीच लड़ाई लड़वावत रहेलें.\nबिहार सरकार विकास मित्रन के मानदेय एक हजार रुपिया बढ़ा के सात हजार रुपिया महीना कर दिहले बिया. एह बात के एलान मुख्यमंत्री नीतीश कुमार पटना में उन्मुखीकरण कार्यक्रम में कइलन. कहलन कि उनकर सरकार अइसन इन्तजाम कर जाई कि एह लोग के ना त केहू हटा पाई ना ही एह लोग के मानदेय कम कर पाई.\nएह तरह के फैसला का बाद विकास मित्रन के काम से छुट्टी मिल जाई. जब ना त कवनो डर रही ना बन्धन.\nबिहार में नियोजित शिक्षकन के हड़ताल का चलते पढ़ाई बंद बा. कवनो स्कूल खुलतो बा त नियोजित शिक्षक लोग ओहिजा मारपीट करे चहुँप जात बा. जगहे जगह ई लोग डीईओ आ बीईओ के कार्यालयन पर ताला लगा दिहले बा.\nएहू लोग के सरकार से वइसने आजादी चाहीं जवना में कवनो काम ना करे के पड़े आ तनखाह पढ़ावे वाला मास्टरन से अधिका ना त बराबरे मिले. लागल रहऽ लोग चुनाव कपारे बा वोट का लालच में मिलियो सकेला.\nबिहार के मुख्यमंत्री नीतीश कुमार एलान कइले बाड़न कि राष्ट्रीय स्तर के गन्ना अनुसंधान संस्थान चंपारण में खोलल जाई. कहलन कि गन्ना उद्योग के संकट से उबारे ला चीनी के आयात बंद होखे के चाहीं.\nबाद में लोग के भले चीनी महँग खरीदे के पड़े, चीनी मिल मालिकन के मुनाफा होखी त चंदो देबे करीहें सँ.\nबेमौसम बरखा बूनी के दौर 15 अप्रैल ले चले के अनेसा जतावल गइल बा. कुछ जगहा बनेरियो गिर सकेला आ आन्हिओ आवे के अनेसा बा.\nबिहार के मुखिया, वार्ड सदस्य, सरंपच, पंच, पंचायत समिति सदस्य आ जिला परिषद सदस्यन के खाली पड़ल सीट पर उपचुनाव जून का महीना में करावल जाई. ई आखिरी उपचुनाव होखी काहे कि ओकरा बाद विधानसभा चुनाव के तइयारी शुरु हो जाई.\nयूपी के कुछ हिस्सा में सोमार का दिने बरखा बूनी पड़ल. कुछ जगहा तेज बरखा त कुछ जगहा झीसी पड़ के रहि गइल.\nगोरखपुर के दू बेर विधायक रह चुकल अधिवक्ता अवधेश श्रीवास्तव के अतवार देर रात 90 बरीस का उमिर में हार्ट फेल भइला से मौत हो गइल.\nबरखा से बरबाद किसान के जरला पर नून छीटत यूपी सरकार 75 आ 100 रुपिया के चेक बाँटत बिया. लूट के आलम इहो बा कि मरलो लोग आ कब्रगाहो का जमीन पर चेक जारी क दिहल गइल बा.\nउत्तर प्रदेश के रामपुर इलाका के 800 दलित मुसलमान बने के फैसला कइले बाड़न. ओह लोग के बस्ती हटावे के धमकी मिलल बा सरकारी अमला से आ आपन बस्ती बचावे के आखिरी कोशिश में एह लोग के लागत बा कि मुसलमान बन गइला का बाद ओह लोग के घर ना उजाड़ल जाई.\nजान जाईं कि ई इलाका आजम खाँ के ह आ एह इलाका में उनुका मरजी बिना पत्तो ना खड़के. आजम खान के प्रवक्ता के कहना बा कि सरकारी जमीन से कब्जा हटावल जात बा आ एह में मजहबी आधार पर कवनो भेदभाव नइखे कइल जात. एह बीच बरेली मसलक के मौलाना फुरकान रज़ा ओह लोग का बीच चहुँप गइल बाड़े आ मजहब बदले के तरीका समुझावत बाड़े.\nबिहार में भाजपा के सरकार बनवावे खातिर सगरी जोड़तोड़ बेकार लउके लागत बा जब संघ आ भाजपा के लोग सुशील मोदी का अलावे केहु दोसरा के एह जोग नइखे पावत जे भाजपा के नेतृत्व कर सके. नीतीश सरकार में उपमुख्य मंत्री रहल सुशील का चमचई से बाकी भाजपाई तब बहुते निराश रहलें. बाकिर सब कुछ का बावजूद लागत बा कि सुशीले का भागे सिकहर तूड़ल जाई भले नदिया में कुछ भेंटाव चाहे ना. मंगल का दिने पटना के गाँधी मैदान में भाजपा के सभा होखे जा रहल बा. देखल जाव कि भाजपा के राष्ट्रीय अध्यक्ष अमित शाह एह बारे में कवनो एलान करत बाड़न कि ना.\nतीन देश के यात्रा पर निकलल प्रधानमंत्री नरेंद्र मोदी सोमार का दिने जर्मनी के हैनोवर बिजनेस समिट में निवेश के नेवता दे के बर्लिन चहुँपले. एयरपोर्ट पर प्रवासी भारतीयन में मोदी के जबरदस्त क्रेज लउकल. जानकार बतावत बाड़े कि एहसे पहिले कवनो पीएम का यात्रा का दौरान अइसन उछाह ना लउकत रहे आ दूतावास के लोग केहू तरह से कुछ लोग के बटोर पावत रहुवे.\nसुप्रीम कोर्ट के फैसला आइल बा कि कवनो मरद मेहरारू अगर एक साथे जोड़ी बना के रहत बाड़ें त ओह लोग के शादीशुदा मानल जाई आ ओह हालत में संगे रहे वाली औरत के पत्नी का तरह ओकरा संपति पर हक मानल जाई. एह बात के विरोध करेवाला के पूरा सबूत देबे के पड़ी कि ई लोग बिआहल ना रहुवे.\nपाकिस्तान के अदालत के आदेश आइल बा कि मुंबई हमला के आरोपी मास्टरमाइंड जकी उर रहमान लखवी के मामिला पर अगर दू महीना का भीतर सुनवाई पूरा नइखे होखत निचली अदालत में त लखवी के जमानत रद हो जाई.\nमंगल का दिने आआपा के बागी गुट के बइठक गुड़गांव में होखे वाला बा. एह बइठक के स्वराज संवाद के नाम दिहल गइल बा आ आआपा का तरफ से अपना कार्यकर्तन के धमकावल गइल बा कि एह में शामिल होखे वाला के पार्टी विरोधी मानल जाई आ ओहू लोग के पार्टी से निकालल जा सकेला.\nछत्तीसगढ़ में नक्सलियन के कहर थथमे के नाम नइखे लेत. पिछला तीन दिन में चार गो हमला कर चुकल बाड़े सँ ई अपराधी जवना से नाहियो त एक दर्जन जवानन के मौत हो चुकल बा.\nजम्मू कश्मीर के पुलवामा जिला के त्राल में सोमार का दिने आतंकियन आ सुरक्षाबल का बीचे भइल मुठभेड़ में हिजबुल मुजाहिद्दीन के कमांडर बुरहान मुजफ्फर वानी के बड़का भाई खालिद मरा गइल जवना का बाद इलाका के लोग नाराज होके सुरक्षा बल के जवानन के निशाना बना के पथराव करे लागल.


सगरी खबर भोजपुरी में (शुक, 10 जुलाई 2015) – टटका खबर\nप्रधानमंत्री नरेन्‍द्र मोदी आ पाकिस्‍तान के प्रधानमंत्री नवाज शरीफ आजु ऊफा में आपस में बतियवलें. नवाज शरीफ अगिला साल पाकिस्तान में होखे जा रहल सार्क शिखर सम्मेलन खातिर मोदी के नेवता दिहलन जवना के मोदी सकार लिहलन. अब अगिला साल पीएम मोदी पाकिस्तान के यात्रा करे ला तइयार हो गइल बाड़न. आजु के बातचीत के सबले खास बात ई रहल कि एहमें काश्मीर के जिक्र ना भइल आ पाकिस्तान मनलसि कि आतंकवाद का खिलाफ कड़ा कार्रवाई करे के जरूरत बा.\nसत्ता का लालसा में नीतीश हबड़ा गइलन आ लालू का गोदी में जा बइठे के गलती क दिहलन. दोसरा तरफ लालू गबड़ा गइलन आ उनुका पते ना चलल कि कब उनकर वोट समूह उनका काबू का बहरी चल गइल. हाल ई भइल कि विधानपरिषद के चुनाव में एह लोग के ‘महागठबन्हन’ के महाहार हो गइल आ सगरी घेराबन्दी का बावजूद भाजपा आ ओकर राजग आपन पताका फहरा लिहलसि. एह जीत के फायदा ई भइल कि दू महीना बाद होखे वाला विधानसभा चुनाव में ओकर हवा बरियार हो गइल काहे कि लोग देख लीहल कि राजद आ जदयू के गठबन्हन में बेंवत नइखे रहि गइल कि ऊ भाजपा के हरा सको. नीतीश आ लालू के सोच रहुवे कि विधानपरिषद के चुनाव में चुनले प्रतिनिधि वोट देलें आ ओह लोग के वोट अपना उमीदवार खातिर बिटोरल जा सकेला. एहीसे ई लोग विधानपरिषद चुनाव के अतना तूल दे दीहल. आ अब जब भाजपा के जीत हो गइल तब तरह तरह के बहाना बनावे में लागल बा लोग. जदयू त इहाँ ले कहे लागल बिया कि भाजपा अपना धनतंत्र का बल पर चुनाव जीत लिहलसि आ अब जब महागठबन्हन चेत गइल बा त विधानसभा चुनाव में आपन हालत जीत लायक बना ली.\n24 सीट पर भइल एह चुनाव में भाजपा के एगारह आ लोजपा के एक सीट पर जीत भइल बा. राजग के कुल तेरह गो सीट मिलल बा जबकी जदयू के 5, राजद के 4, आ कांग्रेस के 1 सीट मिला के ‘महागठबन्हन’ के महज 10 सीट. एक सीट के परिणाम अबहीं आवे वाला बा. छपरा, सिवान, आ गोपालगंज में भाजपा राजद के पटखनी दे दिहले बिया आ तीनो जगहा आपन परचल फहरावे में सफल हो गइल बिया. कटिहार से जीतल निर्दलीय भाजपा के समर्थन से जीतल बाड़े.\nअमरीकी साप्ताहिक पत्रिका “न्यूज़वीक” एह बात पर चिन्ता जतवले बिया कि भारत चीन आ रुस के नयका पूर्वी गठबन्हन में दुनिया के अतना देेश शामिल होखेवाला बाड़न कि दुनिया के आधा आबादी एकरा तरे आ जाई. कहले बिया कि पश्चिम के देश एह तहर के गठबन्हन का बारे में अनजान बाड़े अबहीं ले बाकिर एह लोग के चेते के जरूरत बा.\nवो बात जिसका सारे फसाने में जिक्र न था वो बात उन्हें बहुत नागवार गुजरी है. भाजपा में रहि रहि के कुछ लोग के लालसा अफनाए लागेला आ लोग बिना मतलब के बयानबाजी करत आपन भाव बढ़ावे के कोशिश क देलें. बिहारी बाबू अइसने नेता हउवन जिनका पते नइखे कि ऊ अपना बयानबाजी से आपने नुकसान कर लेत बाड़न. शुक का दिने फेरू कह पड़लन कि आडवाणी जी के कमी खलत बा आजु भाजपा में. जबकी आडवाणी जी सही सलामत जिन्दा बानी आ रहि रहि के उहोें के आपन उलटबाँसी लेत रहीलें.\nसोनिया के इफ्तार पार्टी में लालू यादव शामिल ना हो पइहें काहे कि ऊ खुद ओही दिने पटना में आपन इफ्तार पार्टी करे वाला बाड़न. ऊ जमाना गइल जब देश सेकूलर आ कम्यूनल का विवाद में पड़ल रहत रहुवे. अब त बस हिन्दुत्व आ हिन्दुत्व विरोधी दू गो धारा रहि गइल बा आ सगरी सेकूलर जमात हिन्दुतव विरोधी खेमा में शामिल हो गइल बाड़न. एह लोग के हिन्दुवन के फिकिर ना रहे बाकिर अपना मुस्लिम वोट बैंक के बरियार बनवले राखे के कवनो मौका ना छोड़सु. ऊ त देश के सौभाग्य बा कि मुस्लिम जमात राजनीति के एह खेल के समुझे लागल बा आ गँवे गँवे ऊ हिन्दुत्व विरोधी गोल के चालबाजी से फरके रहे लागल बा.\nमानसून सुस्त पड़ गइला का चलते खरीफ फसलन के बुआई में देरी होखत बा. हालांकि आजु आ काल्हु बरखा होखे के भरपूर उमेद बा. एह बीच घाघरा समेत अनेके नदियन के पानी में कमी भइल बा. गोण्डा, बलरामपुर, बहराइच आ बाराबंकी के किनार वाला इलाकन में बाढ़ के पानी घटे लागल बा बाकिर कटान तेेज हो गइल बा. मथुरा, आगरा, आ इलाहाबाद में यमुना के पानी नीचे गिरल बा. मिर्जापुर, वाराणसी, गाजीपुर आ बलिया में गंगा उफान पर बाड़ी. कुशीनगर जिला में बूढ़ी गण्डक अफनाइल बाड़ी.\nसतरह गो महापिछड़ी जाति के अनुसूचित जाति में श‌ामिल करे खातिर दबाव बनावे का मकसद से मल्लाह जाति के लोग मछुआ महासंघ का बैनर में दिल्ली में 29 जुलाई का दिने संसद के घेराव करी.\nबिहार में कांग्रेस के दयनीय हाल देख पार्टी चिन्ता में डूबल बिया कि कइसे बिहार में कांग्रेस के उबारल जाव.\nसिमुलतला आवासीय विद्यालय के सुरक्षा के जिम्मा सशस्त्र सीमा बल का हवाले कर दीहल गइल बा. काहे कि नक्सली एह स्कूल के बंद करावे के धमकी दिहले बाड़े सॅ.\nसीबीएसई 25 जुलाई का दिने होखे वाला मेडिकल प्रवेश परीक्षा खातिर ड्रेस कोड जारी कइले बिया. लड़िकन के पाजामा आ टी शर्ट में आ लड़िकियन के सलवार कुर्ता पहिर के आवे के कहल गइल बा. गोड़ में जूता ना होखे के चाहीं. सभे के चप्पल पहिर के आवे के कहल गइल बा.\nजकात लेबे खातिर जुटल बड़हन भीड़ का बीच भगदड़ मच गइला का चलते शुक का दिने बांगला देश के मैमनसिंह शहर में नाहियो त 21 लोग के जान चल गइल आ बहुते लोग घवाहिल हो गइल.\nमसूरी में लाल बहादुर शास्त्री प्रशासनिक अकादमी के सुरक्षा चौकी में तैनात एगो जवान शुक का दिने अपना साथियन पर गोली चला दिहलसि जवना से एगो सब इंस्पेक्टर के मौत हो गइल आ एगो जवान घवाहिल हो गइल. गोली चलावे वाला जवान बाद में जंगल ओर परा गइल. ओकरा के खोजे खातिर कांबिंग कइल जात बा.\nकरीब एक महीना पहिले गायब भइल कोस्टगार्ड के डोर्नियर विमान के मलबा आ फ्लाइट डाटा रिकॉर्डर शुक का दिने तमिलनाडु में समुद्र का 950 मीटर गहराई में मिल गइल. अपना तरह के ई पहिला अभियान रहुवे भारत में.\nमध्‍यप्रदेश में प्राइवेट मेडिकल आ डेन्‍टल कॉलेजन में दाखिला खातिर 12 जुलाई का दिने होखे वाला प्रवेश परीक्षा – डीमैट के रद्द क दीहल गइल बा. नया तारीख के एलान बाद में कइल जाई.\nबम्बई शेयर बाजार के सेंसेक्स आज 88 अंक बढ़ल त निफ्टी 32 अंक.\nभारतीय अंतरिक्ष अनुसंधान संस्थान (इसरो) अपना रॉकेट से आजु शुक का दिने 1,440 किलोग्राम वजन के पांच गो ब्रिटिश उपग्रहन के अंतरिक्ष में भेज दिहलसि. ई भारत के सबले बड़का कामर्शियल प्रक्षेपण रहुवे.\nछह देश का बीच होखे वाला वॉल्‍वो इंटरनेशनल अंडर-21 हॉकी टूर्नामेंट खातिर भारत के टीम के एलान क दीहल गइल आजु. ई 18 से 25 जुलाई का बीच नीदरलैण्‍ड में होखी आ भारत, नीदरलैण्‍ड, जर्मनी, इंग्‍लैण्‍ड, बेल्जियम अउर न्‍यूजीलैण्‍ड एहमें शामिल होखीहें.\nहरारे में तीन गो एकदिना मैचन के पहिला मैच मेें भारत चार रन से जिम्बाब्वे के हरा दिहलसि. भारत 256 रन के लक्ष्य दिहले रहुवे जवना के जबाव में जिम्बाब्वे महज 251 रन बना पवलसि खेल खतम होखे के बेरा ले आ ओकर सात गो विकेट उधिया चुकल रहुवे तबले.\nभारत के सानिया मिर्ज़ा आ स्विट्जरलैंड के मार्टिना हिंगिस के जोड़ी विम्बल्डन टेनिस टूर्नामेंट के महिला डबल्स के फाइनल में पहुंच गइल बा. आजु ई जोड़ी सेमीफ़ाइनल में अमरीकी जोड़ी के हरा दिहलसि.


खबर एक नजर में (28 अप्रेल 2011) – टटका खबर\nउत्तर प्रदेश में धरना प्रदर्शन खातिर सरकार से पूछे के पड़ी\nकाल्हु यूपी सरकार एगो शासनादेश जारी कर दिहलसि जवना में कहल गइल बा कि धरना प्रदर्शन आन्दोलन करे का एक हफ्ता पहिले पुलिस का लगे आवेदन दे के अनुमति लेबे के पड़ी. अगर ओह धरना प्रदर्शन भा आन्दोलन में भीड़ बेकाबू होखत बा त आयोजकन के जिम्मेदार ठहरावल जाई आ संपत्ति के नुकसान के भरपाई राजस्व वसूली का तरह कइल जाई. धरना प्रदर्शन आन्दोलन के जगह डीएम तय करीहें. खास बात ई बा कि एक मई के लखनऊ में अन्ना हजारे के कार्यक्रम बा. सरकार के कहना बा कि सुप्रीम कोर्ट का आदेश का चलते अइसन व्यवस्था पहिलही से लागू बा, अब बस ओकर के कड़ाई से पालन होखी.\nधनबाद में कर्फ्यू\nचोरी आ उपर से सीनाजोरी करे में माहिर धनबाद के केन्दुआडीह पुलिस थाना इलाका के मटकोरिया के लोग अतिक्रमण हटावे वाला दस्ता पर हमला बोल दिहल जवना चलते पुलिस के गोली चलावे के पड़ गइल. एह में तीन जने के मौत हो गइल आ बाइस जने घवाहिल हो गइलन. पुलिस पूरा शहर में अनिश्चित काल के कर्फ्यू लगा दिहले बिया.\nतिसरका चरण के मतदान\nकाल्हु भइल बिहार पंचायत चुनाव के तिसरा चरण के चुनाव छिटपुट घटना का साथ पूरा हो गइल. किशनगंज से चौहत्तर फीसदी मतदान के खबर बा. वैशाली का लालगंज में पुलिस के दु जगहा गोली चलावे के पड़ल. बेगुसराय में पेट्रोलिंग मजिस्ट्रेट अविनाश कुमार सिन्हा के नशा में हालत में रहला का चलते चुनाव ड्यूटी से हटा दिहल गइल. भोजपुर के चरपोखरी में एगो मतदान कर्मी के दिल का दौरा से मौत हो गइल. काल्हु दिन भर में आठ सौ सत्तासी लोग के गिरफ्तार कइल गइल.\nपूर्वी चंपारण में दूगो अपराधियन के हत्या\nडमरिया थाना के सरोत्तर पुरैना गाँव में डा॰ राजेश से रंगदारी माँगे चहुँपल पंकज सिंह आ ओकरा साथ के एगो आदमी के गाँव के लोग पीट पीट के मुआ दिहल. पंकज कल्याणपुर के सिसवापटना के रहे वाला रहुवे. ऊ डा॰ राजेश से रंगदारी मँगले रहुवे आ काल्हु उहे रंगदारी वसूले चहुँपल रहे. ओकरा के देखते डाक्टर आ कम्पाउन्डर हल्ला मचा दिहले जवना का बाद गाँव वाले दुनु के घेर लिहलन आ पीट के मुआ दिहलन. मौका पर से एगो कार्बाइन आ मोटरसाइकिल बरामद भइल बा.\nएक दर्जन महाविद्यालय शिक्षकन पर प्राथमिकी\nछपरा जेपी विश्वविद्यालय के अंतर्गत पड़े वाला रामजयपाल कॉलेज के एक दर्जन शिक्षकन का खिलाफ काल्हु प्राथमिकी दर्ज करा दिहल गइल. ई लोग चुनाव कार्य में शामिल होखे वाला आदेश लेबे से इन्कार कर दिहले रहुवे. एही चलते छपरा के जिलाधिकारी सह जिला निर्वाचन अधिकारी एह लोग पर प्राथमिकि दर्ज करा दिहले.\nबगल का जिला से हटावे के फैसला सही\nइलाहाबाद उच्च न्यायालय सरकार के ओह आदेश के सही ठहरवले बा जवना में ओह पुलिस कर्मियन के तबादला कइल रहे जे अपना गृहजनपद का बगल वाला जनपद में बहाल रहे. अब ओह लोग के वइसना जनपद में जाये के पड़ी जवना के सीमा ओह लोग के गृहजनपद से ना सटत होखे. एह आदेश का खिलाफ दायर अपील खारिज कर दिहल गइल.\nबलिया में मिड डे मिल से छियालिस छात्र बीमार\nकाल्हु बलिया के बेरुआरबारी के कैथवली विद्यालय के छात्र सरकार का तरफ से मिले वाला दुपहर के खाना, मिड डे मिल, खा के बीमार पड़ गइले. खाना में मरल छिपकिली मिलला का बादे छियालिस गो छात्र ओकाए लगलन आ पेट खराब के शिकायत कइलन जवना का बाद सगरी बचवन के अस्पताल भेजल गइल जहाँ जाँच का बाद सगरी छात्र स्वस्थ पावल गइले.


तीन बरीस में 40 लाख नवहियन के रोजगार मिली यूपी में : योगी – टटका खबर\nलखनऊ, 21 फरवरी (वार्ता). राजधानी लखनऊ में आजु से शुरू दू दिन के ‘इन्वेस्टर्स समिट’ में दुनिया के खासमखास कारोबारी हस्तियन का मौजूदगी से उत्साहित मुख्यमंत्री योगी आदित्यनाथ कहनी कि समिट से यूपी में निवेश बढ़ी आ राज्य के 40 लाख नवहियन के रोजगार मिले के मौका बनी.\nयोगी जी कहनी कि प्रधानमंत्री नरेन्द्र मोदी के मार्ग निर्देशन में उत्तर प्रदेश के बीमारू राज्य से बाहर निकाल के समृद्ध राज्य बनावल जाई. कहनी कि प्रदेश विकास के राह पर सरपट दउड़े ला तइयार बा.\nकहनी कि प्रदेश सरकार विधानसभा में चार लाख 28 हजार करोड़ रुपिया के बजट पेश कइलसि आ संजोग देखीं कि समिट में अतने रकम के एमओयू पर हस्ताक्षर हो गइल. विकास के कवनो विकल्प ना होखे आ एकरा ला सुशासन चाहेला.\nसरकार कई सेक्टर तइयार कइले बिया जवना में फिल्म टेलीविजन, एग्रीकल्चर, इलेक्ट्रानिक सामानन के उत्पादन होखे के बा. विकास ला सुरक्षा, इंफ्रास्ट्रक्चर, आ बढ़िया माहौल होखे के चाहीं. प्रदेश सरकार अपना एगारहे महीना का राज में कानून के राज बना गिहले बिया. बतवनी कि कानपुर, वाराणसी, गोरखपुर, आ इलाहाबाद में मेट्रो चलावे के कोशिश हो रहल बा.\nकहनी कि उद्योगन के स्थापना से प्रदेश में रोजगार के अवसर बढ़ी. एकरा ला उद्योगपतियन के ग्रुप बनावल गइल बा. ‘ईज आफ डूइंग’ खातिर सगरी काम कइल जा रहल बा. डिजिटल कामे चलावल जात बा. एकरा अलावे कुटीर उद्योग आ वन डिस्ट्रिक वन प्रोडक्ट लेके लगातार काम कइल जा रहल बा.\nTags: इन्वेस्टर्स समिट, योगी आदित्यनाथ


रिक्शावाला निरहुआ के निरहुआ मेल – Anjoria\n“निरहुआ रिक्शावाला” फिल्म से भोजपुरी के जुबिली स्टार बन गइल दिनेश लाल यादव निरहुआ के विधायक के चुनौती देबे वाला अंदाज दर्शकन के अतना नीक लागल कि ऊ फिल्म कई गो रिकार्ड बना दिहलसि सफलता के. निरहुआ अब ले आ रहल बाड़न “निरहुआ मेल” आ एहमें ऊ एसपी के चुनौती देत नजर अइहें. निर्माता के॰एस॰साईं बाबा आ ए॰दास के फिल्म श्री प्रियंका पिक्चर्स का बैनर तले बन रहल बा आ निर्देशन करत बाड़े जी॰सुब्बाराव. फिल्म के शूटिंग यमन के खुबसूरत लोकेशन पर करावल जा रहल बा. एहू फिल्म में निरहुआ के नायिका बाड़ी पाखी हेगडे. बाकी कलाकारन में शामिल नाम बाड़ी सं कामेडी किंग मनोज टाइगर, अवधेश मिश्रा, गोपाल राय, ललन सिहं, अजय घोष आ रोजा उस्मानी के.\nएह साल अबले “आखिरी रास्ता” आ “दिलजले” जइसन सुपर हिट पिक्चर दे चुकल निरहुआ के आशा बा कि उनकर “निरहुआ मेल” फर्राटा लगावत दउड़ी.


सगरी खबर भोजपुरी में (सोमार, 15 जून 2015) – टटका खबर\nसगरी खबर भोजपुरी में (सोमार, 15 जून 2015)\nपिछला3मई के करावल गइल आलइण्डिया प्रीमेडिकल टेस्ट के रद्द करत सुप्रीम कोर्ट एकरा के फेरू से चार हप्ता का भितरे करा लेबे के आदेश दे दिहलसि. पिछलका इम्तिहान का दिने कुछ लोग हरियाणा का रोहतक में आंसर शीट का साथे धराइल रहलें. एकरा बाद कुछ छात्र एकरा के दुबारा करावे के मांग करत अदालत के शरण लिहले रहुवन.\nभाजपा सांसद कीर्ति आजाद कहले बाड़न कि कुछ आस्तीन के साँपन का चलते ललित मोदी का मामिला में सुषमा स्वराज के आ मोदी सरकार के छवि बिगाड़े के साजिश रचाइल बा. जबकि सुषमा अइसन कवनो काम नइखी कइले जवना के गलत कहल जाव.\nपीएम मोदी के जनधन योजना का बारे में विघ्न संतोषियन के कहना रहुवे कि एकरा फेल होखे के बा. अब ओह लोग के फेरु मौका मिल गइल बा. बतावल जात बा कि एह योजना में खुलल सोलह करोड़ खाता में से नाहियो त तिरपन फीसदी लोग के खाता में एह बीच एको रुपिया के लेन देन नइखे भइल. अब सवाल उठत बा कि एह 8 करोड़ से अधिका खाता के रखरखाव के खरचा बैंक कइसे उठइहें. हालांकि औसत का हिसाब से कुल सोलह करोड़ खाता से बैंकन के सोलह हजार करोड़ रुपिया मिलल बा.\nदेश के रिटायर्ड सैनिकन के फेरू भरोसा दिआवत रक्षा मंत्री मनोहर पर्रिकर कहले बाड़न कि हर हाल में एक रैंक, एक पेंशन के वायदा पूरा करी केन्द्र सरकार. एहसे ओह लोग के तनिका धीरज धइला के जरूरत बा. काल्हु एह मुद्दा पर सैनिक रहल लोग सगरी देश में विरोध प्रदर्शन कइल आ आजु से भूख हड़ताल पर जाए के कहले बा लोग. अपना शासन में मामिला अझूरवले राखे वाली कांग्रेस सैनिक रहल लोगन के उकसावे में लागल बिया.\nदेश में 2014-15 का दौरान सेवा क्षेत्र में तीन अरब पचीस करोड़ अमरीकी डॉलर के विदेशी प्रत्यक्ष निवेश भइल बा. ई बढ़ोतरी 46 फीसदी से अधिका के बा आ ई भइल बा देश में बिजनेस कइल सहज बनावे के कोशिश का चलते.\nबीएसएनएल आजु से देश भर में फ्री रोमिंग सुविधा चालू क दिहलसि. लोग के बेहतर सेवा देबे खातिर 5,000 अउरी टॉवर लगावल जाई एह साल. एह बात के जानकारी बिहार के नवादा में देत देश के दूरसंचार आ सूचना प्रौद्योगिकी मंत्री रवि शंकर प्रसाद कहलन कि एहमें से एक चउथाई टॉवर बिहार में लगावल जाई.\nसीरिया के कस्बा तल अबयाद में कुर्द लड़ाकन आ इस्लामिक आतंकी गिरोह आईएस के बीच लड़ाई तेज होखला का चलते अतवार का दिने सीरिया के हजारो लोग तुर्की में शरण लिहले बा. कई दिन बंद रखला का बाद तुर्की आपन सीमा फेरू खोल दिहले बावे.\nगुजरात सरकार एह साल राज्य में होखे जात नगर निगम आ पंचायत चुनावन में मतदान कइल अनिवार्य करे के फैसला कइले बिया. देश में एह तरह के फैसला लेबे वाला गुजरात पहिलका राज्य होखी.\nआजु से रेलवे के तत्काल आरक्षण का तौर तरीका में बदलाव लागू हो गइल बा. अब एसी कोच के आरक्षण दस बजे से एगारह बजे का बीच आ नन एसी कोच के आरक्षण एगारह बजे से बारह बजे का बीच करावल जा सकी. एह नियम से वेबसाइट आ टिकट खिड़की पर बेहिसाब भीड़ के सम्हारे में सहायता होखी.\nबंगला देश से भइल अकेला क्रिकेट टेस्ट मैच ड्रॉ होखला का बाद आई सी सी टेस्ट रैंकिंग में एक जगह नीचे सरक के चउथा जगहा आ गइल भारत के क्रिकेट टीम.\nराजधानी दिल्‍ली में जबले सफाई कर्मचारियन के हड़ताल चलत रहुवे तबले सफाई करे केहु सामने ना आवत रहुवे बाकिर अब जब हड़ताल खतम हो गइल बा त काल्हु भाजपा आ आआपा दुनू गोल के लोग सफाई के नौटंकी करे निकल पड़ल.\nबक्सर सेंट्रल जेल में पड़ल औचक छापा में तीन गो अपराधियन का लगे से एक एक गो मोबाइल बरामद भइल. तीनो मोबाइल जब्त क के जेल प्रशासन केस दर्ज करवले बावे.\nशिक्षकेत्तर कर्मचारियन के हड़ताल चलत रहला से नाराज एनएसयूआई कार्यकर्ता सासाराम पोस्ट आफिस चौक पर अतवार का दिने वीर कुंवर सिंह विश्वविद्यालय के कुलपति के पुतला फूंकले. एह लोग के कहना रहल कि कुलपति के लापरवाही आ तानाशाही रवैया का चलते हड़ताल लमरत जात बा.\nरोहतास जिला के इंद्रपुरी बराज पर वाणसागर जलाशय से अतवार का दिने पानी पहुंच गइला से धान के बिया डाले खातिर सोन कमांड इलाका में पानी के किल्लत दूर हो गइल बा.\nभोजपुर जिला के बड़हरा इलाका में गंगा घाट पर अतवार का दिने एगो लड़िका के मौत गंगा नदी में डूबला का चलते हो गइल. बाद में ओकर लाश मिल गइल.\nआरा के गड़हनी इलाका के धमनियां का नियरा धराइल पाँच गो अपराधियन के पूछताछ का बाद अतवार का दिने जेल भेज दीहल गइल. ई पाँचो बक्सर के जेल में बंद बोतल महतो गैंग के सदस्य हउवें.\nभभुआ के स्टेट बैंक कृषि विकास शाखा के प्रबंधक शोभ नाथ सिंधुआ के मौत अतवार का दिने उत्तर प्रदेश के नौबतपुर में भइल सड़क हादसा में हो गइल. बतावल जात बा कि आपन इलाज करावे प्रबंधक वाराणसी गइल रहलें आ लवटत में ई हादसा हो गइल.\nभभुआ के नगर परिषद मैदान में अतवार का दिने भाजपा कार्यकर्तन के संबोधित करत भाजपा सांसद मनोज तिवारी कहलन कि ना जाति के ना पाति के सरकार बनावे के बा, घरे-घर बिजली-पानी-सड़क चहुँपावे के बा, आ गौरवशाली बिहार बनावे के बा.\nमोतिहारी पुलिस गाड़ी चोरावे वाला गिरोह के दू गो अपराधियन के तीन गो गाड़ियन का साथे गिरफ्तार कर लिहलसि. एगो डुमरियाघाट के सिसवनिया टोला के संतू सहनी ह आ दोसरका गोपालगंज जिला के महमम्दपुर थाना के गोपालपुर गांव के नागेश्वर सिंह.\nनेपाल आ भारत सरकार के बीच बॉर्डर पर दू जगहा के जमीन अदला बदली कइला का बाद भिखनाठोरी बॉर्डर पर लगावल पिलरन के देखे खातिर बेतिया जिलाधिकारी आ नेपाल के सीडीओ आ एसएसबी के डिप्टी कमांडेंट चहुँपले आ देखल गइल कि पिलर सही जगहा लागल बा कि ना.\nबेतिया के टीकाछापर गांव में अतवार सबेरे बिजली के हाई वोल्टेज तार टूट के गिरला का चलते दस साल के एगो बच्ची के मौत हो गउवे.डबेतिया के मटियरिया इलाका के हौदा डुमरा गांव से उठावल लड़िकी के पुलिस मेहनौल खुर्द गांव से शनिचर के रात बरामद कर लिहलसि आ आरोपी नवही के गिरफ्तार क के जेल भेज दिहलसि.\nसारण जिला के एकमा इलाका के भोदसा गांव के एगो लड़िकी के ओही गाँव के एगो नवही शादी करे खातिर उठा ले गइल बा. दुनू दू संप्रदाय के हउवें. पुलिस मामिला के गंभीरता से जाँच करे में लागल बिया.\nसारण जिला के अमनौर इलाका के अपहर पंचायत के मुखिया का घर पर दिने दहाड़े धावा बोलके लूटपाट कइल गइल आ घर वालन संगे मारपीट कइले सँ. पुलिस मौका पर चहुँप गइल बिया आ तहकीकात करत बिया.\nसिवान के आईडीबीआई बैंक का नियरा शनिचर के रात में दू गुट का बीच गोली चले के खबर बा. खबर पावते पुलिस मौका पर चहुँप गउवे आ दुनू गुट के लोग फरार हो गउवे.\nगोपालगंज जिला के कुचायकोट इलाका के रामपुर माधो गांव में अतवार का दिने जमीन के झगड़ा ले के कुछ लोग गाँव के एगो माले नेता पर हमला क के बहुते घवाहिल क दिहलें. ओकरा के अस्पताल में भरती करावल गइल बा.\nजौनपुर जिला के जंघई टीसन का लगे सेमरी गाँव का नियरा बिना फाटक के रेलवे क्रासिंग पर अतवार का सबेरे लखनऊ वाराणसी इंटरसिटी एक्सप्रेस से टकरा के एगो बोलेरो के चिंदी चिंदी हो गइल. एह हादसा में बोलेरो सवार तीन जने के मौत हो गइल आ ट्रेन के इंजनो में खराबी आ गइल.\nअब पोस्टआफिसो में बचत खाता राखे वालन के डेबिट कार्ड मिलल शुरु हो गइल बा. विभाग के लक्ष्य बा कि दू महीना में नाहियो त पाँच लाख लोग के डेबिट कार्ड जारी क दीहल जाव.\nबलिया जिला के छोटकी सेरिया के एगो नवही के मौत ट्रेन से गिरला का बाद फेफना का लगे नसीराबाद गाँव का सोझा हो गउवे. ऊ गाँव से नौकरी करे खातिर मुंबई जात रहुवे आ बीचे में ट्रेन पर से गिर पड़ल.\nमिर्जापुर के आरटीओ चुन्नी लाल प्रजापति से मारपीट के आरोपी यूपी सरकार केे मंत्री कैलास चौरसिया का खिलाफ परिवहन अधिकारी एकजुट हो गइल बाड़ें आ आरपार के लड़ाई के एलान कइले बाड़े.\nमऊ के शाही मस्जिद के बड़का इमाम आ जमीयत उलेमा ए हिंद के प्रदेश अध्यक्ष मौलाना महफूजुर्रहमान के मौत बेमारी का चलते शनिचर का दिने लखनऊ के किंग जार्ज अस्पताल में हो गइल रहुवे. अतवार का दिने उनुका के सुपुर्दे खाक क दीहल गइल.\nवाराणसी के मोहनसराय रामनगर बाईपास पर बनल हेरिटेज चिकित्सा विज्ञान संस्था के मेडिकल काउन्सिल आ केन्द्र सरकार से एमबीबीएस कोर्स चलावे के अनुमति मिल गइल बा आ एह साल से पहिला बैच खातिर दाखिला शुरु हो गइल बा. कुल 150 लोग के दाखिला मिल सकेला.\nरमजान का महीना में पाकिस्तान सरकार फाँसी के सजा मिलल कैदियन के फाँसी लगावे पर रोक लगा दिहले बिया. एह लोग के रमजान का बाद फाँसी चढ़ावल जा सकी.


Bhojpuri में पढ़ें- 2004 में रामविलास जी बनिते रेलमंत्री, तs लालू जी ई संकट में ना फंसिते - if ram vilas becomes railway minister then lalu does not face the problems bhojpuri ashok kumar sharma – News18 हिंदी\nif ram vilas becomes railway minister then lalu does not face the problems bhojpuri ashok kumar sharma\nआरा से पटना खातिर टरेन खुलल तs रजनीकांत समान सरियावे लगले. गौरीशंकर झोरा से अखबार निकाल के पढ़े लगले. अखबार में रेलवे भरती घोटला के खबर परमुखता से छपल रहे. रजनीकांत जब सीट पs बइठले तs गौरीशंकर कहले, अगर लालू जी 2004 में रेल मंतरी ना बनल रहिते तs आज उनका ई दिन ना देखे पड़ित. ओह घरी सोनिया गांधी रामविलास पासवान जी के रेल मंतरी बनावल चाहत रही. लेकिन लालू जी रेल मंतरी बने खातिर अड़ गइल रहन.\nLast Updated : May 23, 2022, 16:40 IST\nबिहार में राबड़ी जी के सरकार रहे. लोकसभा में लालू जी भिरी 24 सांसद के ताकत रहे. मनमोहन सिंह के मिलीजुली सरकार बनावे खातिर लालू जी सहयोग जरूरी रहे. लालू जी के जिद के आगे कांगरेस के झुके के पड़ल. लालू जी एक तरह से बलजोबरी रेलमंतरी बन गइले. ओह घरी तs लालू जी रेलमंतरी बने के आपन जीत समझले रहन. लेकिन आज ईहे जीत उनका खातिर चिंता के कारण बन गइल बा. ना ऊ रेल मंतरी बनल रहिते ना उनका पs रेलवे भरती घोटला के आरोप लागल रहित. कभी-कभी अदिमी के ताकत ही ओकर परेशानी के कारण बन जाला. लेकिन ई बात समय बीतला के बाद महसूस होला. रजनीकांत पूछले, लालू जी कइसे रेल मंतरी बनल रहन, एकरा खातिर का बिबाद भइल रहे ?\n2004 में रामविलास जी बने वला रहन रेलमंतरी, लेकिन…\nगौरीशंकर कहले, अक्टूबर 2017 में लोजपा के राजगीर में सम्मेलन भइल रहे. एह सम्मेलन में रामविलास जी भरल सभा में कहले रहन कि 2004 में ऊ लालू जी अड़ंगा के चलते रेल मंतरी ना बन पाइल रहन. कैबिनेट शपथग्रहण के पहिले सोनिया गांधी अउर मनमोहन सिंह रामविलास जी के रेलमंतरी बनावे के भरोसा देले रहन. लेकिन लालू जी दबाव बना के खुद्दे रेल मंतरी बन गइल रहन. दरअसल लालू जी कइसे रेल मंतरी बनले, एकर कहानी में एगो जबरदस्त ट्विस्ट बा. 2004 में यूपीए के सरकार बनल. यूपीए में 145 सीट के साथे कांगरेस सबसे बड़ पाटी रहे. राजद के 24 सीट मिलल रहे. सरकार गठन में लालू जी अहम भूमिका रहे. लालू जी कांग्रेस के कमजोर समझ के गृहमंतरी खातिर दावा ठोक देले. लेकिन कांग्रेस कवनो कीमत पs गृह मंतरालय अपना पास राखल चाहत रहे. कांगरेस लालू जी के बात माने के मूड में ना रहे. तब तक लालू जी चारा घोटला मामला में तीन बेर जेल जा चुकल रहन. ऊ जमानत पs बहरी रहन. हालांकि तब तक कवनो मामला में ऊ दोषी साबित ना भइल रहन. कांगरेस शिवराज पाटिल के गृह मंतरी बनावे के फैसला कर ले ले रहे. जब लालू जी समझ गइले कि अब गृह मंतरालय ना मिली तब ऊ रेल मंतरी बने खातिर दबाल बना देले. कांगरेस एक बेर लालू जी के मांग खारिज कर चुकल रहे. अब ऊ दोसरा मांग खारिज करे के स्थिति में ना रहे. एह स्थिति में लालू जी के रेलमंतरी बना दिहल गइल. तब सोनिया गांधी अउर मनमोहन सिंह के कहे से रामविलास जी रसायन, खाद अउर इस्पात मंतरी बने खातिर राजी कर हो गइले.\nजब लालू जी के रुख से बढ़ गइल रहे कांगरेस के टेंशन\nरजनीकांत पूछले, 2004 में लालू जी के कइसे अहमियत बढ़ गइल रहे ? तब गौरशंकर कहले, 2004 के चुनाव में सीपीएम के 43 और समाजवादी पाटी के 36 सीट मिलल रहे. लेकिन लेफ्ट अउर सपा मनमोहन सरकार के बहरी से समर्थन देले रहे. दूनो दल सरकार में शामिल ना रहे. सपा प्रमुख मुलायम सिंह यादव अगस्त 2003 में उत्तर प्रदेश का मुखमंतरी बन गइल रहन. मुलायम सिंह के गैरमौजूदगी में लालू जी के यूपीए में अहमियत बढ़ गइल रहे. एक सीमा के बाद कांग्रेस, लालू जी के मना ना कर सकत रहे. सरकार बने के पहिले ही लालू जी आपन रुख कड़ा कर ले ले रहन. पहिले तs ऊ गृहमंतरी पद के डिमांड कर देले. फेन कांगरेस पs दबाव बनावे खातिर कह देले कि अभी सरकार में शामिल होखे खातिर बिचार बिमर्श बाकी बा. ई बयान के बाद कांगरेस के टेंशन बढ़ कइल रहे. लालू जी दिल्ली से पटना लौट अइले. पटना अइला के बाद ऊ कह देले की हमरा मंतरालय से अधिक बिहार के बिकास के चिंता बा. ओह घरी बिहार में राबड़ी देवी के सरकार रहे. लालू जी केन्द्र सरकार से बिहार खातिर बिसेस आर्थिक पैकेज के मांग कर देले.\nकइसे बनले रेल मंतरी\nगौरीशंकर तनी थम के फेन कहले. लालू जी के रुख देख के कांग्रेस के फिकिर बढ़ गइल. लालू जी के मनावे खातिर अर्जुन सिंह अउर आर के धवन के भेजल गइल. लेकिन लालू जी ना मनले. सोनिया गांधी गांधी अउर मनमोहन सिंह के बहुत कहला के बाद ऊ गृह मंतरालय के मांग छोड़ले. तब ऊ रेल मंतरी बने खातिर अड़ गइले. मजबूर कांगरेस उनकर मांग मान लेलस. एकरा अलावे लालू जी रघुवंश प्रसाद सिंह, प्रेमचंद गुप्ता, तस्लीमुद्दीन, जयप्रकाश नारायण यादव, एमएम फातिमी, कांति सिंह अउर अखिलेश सिंह के भी मंतरी बनावे में कामयाब हो गइले. बाद में 2008 में राजद के रधुनाथ झा भी केन्द्रीय मंतरी बनले. मतलब राजद के 24 में से9सांसद मंत्री बन गइल रहन. ओह घरी केन्द्र में लालू जी के तूती बोलत रहे. कहल गइल बा कि ताकत जबून ना होखे लेकिन ताकत के अति जबून हो जाला. लालू जी के रेलमंतरी बनला के चारे साल बाद उनका पs रेलवे भरती में गड़बड़ी के आरोप लागे लागल. 2008 में जदयू के दू सांसद कागजात के साथ बतवले रहन कि कइसे लालू जी अपना पक्ष में गवाही देवे वला के रेलवे में नौकरी बांट देले रहन. ओह घरी तs कुछ ना भइल लेकिन 14 साल बाद ईहे बिबाद लालू जी के चिंता बढ़ा देले बा. बाते-बात में टरेन पटना पहुंच गइल. तब रजनीकांत अउर गौरीशंकर उतरे के तइयारी करे लगले.\n(अशोक कुमार शर्मा वरिष्ठ पत्रकार हैं, आलेख में लिखे विचार उनके निजी हैं.a)


रेलगाड़ी दू गो ट्रक के धक्का मरलसि – टटका खबर\nरेलगाड़ी दू गो ट्रक के धक्का मरलसि\nअमृतसर सियालदह अकालतख्त एक्सप्रेस आजु सबेरे जौनपुर के बबुरा गुमटी क्रासिंग पर दू गो ट्रक के धक्का मार दिहलसि. समपार क्रासिंग के फाटक खुलल रहुवे आ ट्रेन के सिग्नल लाल रहुवे बाकिर ओकर ड्राइवर सिग्नल ना देखलसि आ लाइन पार करत दू गो ट्रक के धक्का मार दिहलसि. एगो ट्रक के ड्राइवर ओहिजे मर गइल. दोसरका के ड्राइवर के हालत खराब आ अस्पताल में भरती करावल गइल बा. एगो अउरी आदमी गम्हीराह घवाहिल हालत में अस्पताल में भरती करावल गइल बा. रेलवे अधिकारी बतावत बाड़न कि एह लापरवाही खातिर ट्रेन ड्राइवर के निलंबित करे के कार्यवाही शुरु कर दिहल बा. मानल जा सकेला कि कोहरा का चलते ऊ सिग्नल ना देख पवले होखो, तबहियो ओकरा सावधानी से ट्रेन चलावल चाहत रहुवे.


कुख्यात पवन चौधरी के गिरफ्तारी से आरा में राहत – टटका खबर\nआरा, 19 अप्रैल. पटना आ भोजपुर में दहशत के दोसर नाम बन चुकल सीरियल किलर पवन चौधरी के उदवंतनगर इलाका के बेलाउर गाँव से मंगल का दिने पुलिस के स्पेशल टीम गिरफ्तार क लिहलसि.\nपुलिस सूत्रन के कहना बा कि पवन जेल में बंद अपना आका रंजीत चौधरी का इशारा पर वारदात करत रहुवे आ ओकरे कहला पर डॉक्टरन आ व्यवसायिय से रंगदारी वसूले के काम करत रहुवे. मंगलो का दिने ऊ कवनो वारदाते करे आइल रहुवे बाकिर पुलिस के भनक मिल गइल आ ओकरा के ध लिहलसि. ओकरा लगे से दू गो पिस्तौल आ कुछ जिन्दा कारतूसो बरामद भइल.\nबुध का दिने पवन के गिरफ्तारी के पुष्टि करत एसपी अवकाश कुमार ई जानकारी मीडिया के दिहलन. पूछताछ में पवन चौधरी आपन बहुते राज खोल दिहलसि. कहलसि कि ऊ रुपिया ले के केहू के काम करवावत रहुवे आ काम करवला का बाद जे रुपिया देबे में आनाकानी करत रहुवे उनुकर कामो तमाम कर देत रहुवे.\nपवन चौधरी का खिलाफ नाहियो त डेढ़ दर्जन मुकदमा पटना आ भोजपुर जिलन में दर्ज बा. ओकरा कुछ सफेदपौशन के संरक्षण मिलत रहुवे जवना चलते ऊ बाचल चलत रहुवे. एइसन कुछ सलोग के नाम सामने अइला का बाद अब ओहू लोग पर फेरा घूमे के अनेसा बन गइल बा.\nTags: आरा, पवन चौधरी, रंजीत चौधरी


हमनी का मनोरंजन बेचीले एहसे कुछ ना कुछ तोड़े जोड़े के पड़बे करेला, कहलन राजकुमार पाण्डेय – Anjoria\nAugust 9, 2013 Editor फिल्म, मनोरंजन 0\nपिछला दिने भोजपुरी सिनेमा के मशहूर निर्दशक राजकुमार पाण्डेय से उनुका फिलिम ‘सईया जी दिलवा मांगे ले’ का सेट पर भैंट भइल.कुछ बतियावहू के मौका मिलल. ओही बातचीत के कुछ बात एहिजा दिहल जात बा.\nराउर एह फिलिम में नया कुछ का बा?\n“सईंया जी दिलवा माँगे ले” में पवन सिंह कूली बनल बाड़े जेकरा एगो रईस परिवार के लड़िकी मोनालिसा से भेंट होखत बा. तकरार होखत बा. अमीरी गरीबी के फासला आवत बा. लवस्टोरी क्लाइमेक्स ले जात बा. कुली अपना अमीर प्रेमिका के पावे में लाग जात बा. विधायक बनल अवधेश मिश्रा आ पुलिस अफसर बनल शैलेन्द्र मिश्रा एह प्रेमी जोड़ा के बचावत आ प्रोटेक्ट करत बाड़ें.\nरउरा फिलिमन के गीत हमेशा चरचा में रहेली सँ. अबकी का बा ?\nहमार फिलिम सामाजिक, पारिवारिक होले बाकिर चूंकि हमनी का मनोरंजन बेचीले एहसे कुछ ना कुछ तोड़े जोड़े के पड़बे करेला. ओकरे जे हमनी का आयटम सॉंग का रूप में परोसीलें जेकरा के दर्शक थियेटर का पहिला सीढी पर बइठल सुनल पसंद करेले. एह फिलिम में कुल नौ गो गाना बा.\nराउर फिलिम बिहार में खूब धमाल मचावत बाड़ी सँ. जनता से का कहल चाहब ?\nहम दिल से जनता के आभारी बानी. भोजपुरिया समाज के तहे दिल से शुक्रिया देत बानी. समाज आ परिवार के देखे जोग फिलिम बनाइलें से लोग आर. आर. पाण्डेय कहल शुरू कर दिहले बा. एहले बड़ बात का हो सकेला?\n‘जीना तेरी गली में’ बिहार में धूम मचावत बिया. कुछ कहब ?\nबिहार में कई जगहा एकरा के रिलीज कइल गइल. एक शो माँ जानकी धाम में चैरिटी शो का रुप में देखावल गइल जवना पचास साल का सिनेमा भोजपुरी का इतिहास में पहिला बेर भइल. एह शो के आमदनी उत्तराखंड ला भेजल गइल. एगो डायरेक्टर का नाते हमरा ला ई बहुते बड़हन बात बा. एके साथ चार गो फिलिम रिलीज बइल रहुवे आ ओहमें हमरा फिलिम के लोग चुनल एकरा के आपन बड़हन उपलब्धि मानत बानी.\nराउर अगिला प्रोजेक्ट?\nअगस्त में शुरू होखी ‘देवरा भईल दीवाना’. एहमें मनोज तिवारी, पाखी हेगड़े, प्रदीप पांडे मुख्य भूमिका में होंखीहें.\nमनोज तिवारी के लिहला के कवनो खास वजह?\nफिलिम में ई किरदार बड़का भाई के बा जवन अपना छोटका भाई ला सब कुछ बा. हमरा लगे बहुते ऑप्शन रहल बाकिर मनोज तिवारी एह किरदार में फिट बइठले काहे कि एह ला एगो शालीन थिराइल पोढ़ व्यक्तित्व चाहत रहे जवन मनोज तिवारी में कुट-कुट के भरल बा. एह तरह के चैलेंजिंग रोल मनोज जी पहिला बेर करीहें.\nबिहार में भइल मिड-डे मिल हादसा पर का कहब ?\nहमहन का देश में हर चीझ टेकेन फॉर ग्रान्टेड लिहल जाला.\n’जानी दुश्मन’ के पहिला झलक जारी भइल


खबर भोजपुरी में (अतवार, 18 जनवरी 2015) – टटका खबर\nखबर भोजपुरी में (अतवार, 18 जनवरी 2015)\n(शनिचर, 17 जनवरी के खबर)\nशनिचर का दिने रक्षा मंत्री मनोहर पर्रिकर बेंगलुरू में एगो समारोह में भारतीय वायु सेना के देश में बनल हलुका लड़ाकू विमान तेजस के पहिला खेप सँउपलन. एह मौका पर एलसीए तेजस, एडवांस लाइट हेलीकॉप्‍टर ध्रुव, लाइटकामवेट हेलीकाप्‍टर आ आधुनिक परीक्षण विमान होग के हवाई प्रदर्शनो देखावल गइल.\nबिहार के राजनीति में नीतीश बनाम माँझी के माहौल बनला का चलते अस्थिरता बने लागल बा. शनिचर का दिने जदयू के बोलतुआ अजय आलोक तीन गो मंत्रियन – नरेन्द्र सिंह, नीतीश मिश्रा आ वृषिण पटेल – पर भाजपा से सांठ-गांठ राखे के आरोप लगवले आ कहलें कि ई लोग भाजपा में जाए के मन बना लिहले बा. एह पर नरेन्द्र सिंह कहलन कि जदयू में अजय आलोक के कवनो हैसियत नइखे आ उनुका कहला पर ऊ कान ना देस.\nकेन्द्र सरकार सेन्‍सर बोर्ड के अध्‍यक्षा लीला सैमसन के इस्‍तीफा मंजूर कर लिहले बिया. एकरा बाद नौ गो अउर सदस्यन के इस्तीफा देबे के खबर बा. ई लोग मंत्रालय पर दखलंदाजी के आरोप लगवले बावे. हाल के विवाद एगो फिलिम ‘मैसेंजर ऑफ गॉड’ ले के रहल. ओकरा पहिले पीके फिलिम में कई गो विवादित सीन के मंजूरी देबे वाला सेंसर बोर्ड एह फिलिम के सर्टिफिकेट देबे से मना क दिहले रहुवे त ट्रिब्यूनल से मंजूरी मिलल. हालांकि पंजाब सरकार फिलिम ‘मैसेंजर आॅफ गाॅड’ के प्रदर्शन पर तुरते प्रभाव से रोक लगा दिहले बिया. सिख लोग एह फिलिम के खिलाफ बा. हिन्दू विरोध का बादो पीके फिलिम के यूपी आ बिहार में टैक्स फ्री क दिहल गइल रहे.\nसूचना आ प्रसारण मंत्री अरूण जेटली के कहना बा कि सेंसर बोर्ड के कवनो सदस्‍य ना त कबो उनुका से ना उनुका सहयोगी मंत्री राज्‍यवर्धन सिंह राठौड़ से बतियवले. फेसबुक पर एगो पोस्ट में जेटली लिखले बाड़न कि एनडीए सरकार फिल्‍म प्रमाणन के हर मामिला से फरके रहेले. एह बोर्ड के पिछला सरकार का समय में बनावल गइल रहे आ बोर्ड के राजनीतिकरण क दिहल गइल रहे.\nआदर्श आचार संहिता लाँघे के आरोप पर निर्वाचन आयोग आआपा नेता अरविन्‍द केजरीवाल के नोटिस जारी कइले बावे. केजरीवाल भाजपा पर आरोप लगवले बाड़न कि ऊ सांप्रदायिक हिंसा भड़कावत बिया आ शहर के गिरिजाघरन पर हमला के जिम्‍मेदार बिया. एकरा खिलाफ भाजपा के शिकायत पर केजरीवाल के मंगल का दिन ले जवाब देबे के कहल गइल बा.\nसारधा चिटफंड घोटाला में सीबीआई शनिचर का दिने कोलकाता के शारदा रियलिटी कंपनी के निदेशक शिव नारायण दास के कोलकाता में गिरफ्तार क लिहलसि. इनका पर आरोप बा कि इहे साल 2008 में शारदा समूह के प्रमुख सुदीप्‍तो सेन के चिटफंड कंपनी शुरू करे के सलाह दिहले रहलन.\nउत्‍तर प्रदेश के लखनऊ आ उन्‍नाव में जहरीला शराब पियला से मरे वालन के गिनिती 45 हो गइल बा आ 31 लोग अबहियों अस्पतालन में भरती बा.\nभारत के लिएंडर पेस अपना जोड़ीदार दक्षिण अफ्रीका के रावेन क्लासेन का साथे ऑकलैंड में चलत हीनकेन ओपन के पुरूष डबल्स के खिताब जीत लिहलन. ओने सिडनी में रोहन बोपन्ना अपना जोड़ीदार कनाडा के डेनियल नेस्टर का साथे आपिया इंटरनेश्नल टेनिस टूर्नामेंट के पुरूष डबल्स के खिताब जीतलन.\nहालंकि पी वी सिंधू जापान के नोजोमी ओकूहारा से सेमीफाइनल में हार के मलेशियाई मास्‍टर बैडमिंटन टूर्नामेंट से बाहर हो गइली. पुरूष वर्ग में अजय जयरामो सेमीफाइल में कोरिया के जेयोन हेयोक जिन से हार गइलन.\nकैमूर जिला के भभुआ रोड टीसन पर ट्रेन से गिरके एगो सिपाही के मौत हो गइल.